Oberow 9 (ABK) - Bible Society\n1Mes Sowl, hwath owth anella godrosow ha denladh erbynn dyskyblon an Arloedh, eth dhe'n arghoferyas, 2ha pysi dhiworto lytherow dhe'n synagys yn Damaskus may trolla yn kelmys dhe Yerusalem myns a dus an Fordh a gaffa, ha gwer ha benynes. 3Lemmyn, hag ev ow mos, y hwarva pan esa ow tos nes dhe Damaskus, a-dhesempis golow mes a nev a splannas a-dro dhodho, 4hag ev a goedhas dhe'n dor, ha klewes lev ow leverel dhodho, ‘Sowl, Sowl, prag y'm helghydh vy?’ 5Yn-medh ev, ‘Piw osta, Arloedh?’ Hag ev a leveris, ‘My yw Yesu, neb a helghydh. 6Mes sav yn-bann, ke a-ji dhe'n sita, ha leverys vydh dhis an pyth a dhelledh ty dhe wul.’ 7Lemmyn an wer esa ow vyajya ganso a sevis avlavar, ow klewes an son, mes heb gweles denvyth. 8Sowl a sevis dhiworth an dor ha pan veu igerys y dhewlagas, ny welas travyth; hag orth y ledya er an leuv, i a'n dros yn Damaskus. 9Ha tri dydh ny ylli gweles, ha ny dhybris nag eva.\n10Lemmyn yth esa yn Damaskus unn dyskybel henwys Ananias, ha'n Arloedh a leveris dhodho yn hunros, ‘Ananias.’ Hag yn-medh ev, ‘Ottavy, Arloedh.’ 11Ha'n Arloedh a leveris dhodho, ‘Sav yn-bann, ke dhe'n stret henwys Digamm, hag yn chi Yudas hwila den Tarsus, henwys Sowl, rag otta, yma ev ow pysi, 12hag ev re welas yn hunros gour henwys Ananias ow tos a-ji hag ow korra y dhiwla warnodho, may hwello arta.’ 13Hag Ananias a worthybis, ‘Arloedh, my re glewas dhiworth lies a-dro dhe'n gour ma, pygemmys drog re wrug ev dhe'th syns yn Yerusalem; 14hag omma ev a'n jeves awtorita dhiworth an bennoferysi dhe gelmi myns a grio war dha hanow.’ 15Mes an Arloedh a leveris dhodho, ‘Ty ke, drefenn bos hemma ow mayn dewisys rag doen ow hanow a-dherag an Jentilys ha myghternedh ha mebyon Ysrael; 16rag my a wra diskwedhes dhodho pygemmys y telledh ev dhe wodhav a-barth ow hanow.’ 17Hag Ananias eth dhe-ves hag entra y'n chi, hag ow korra y dhiwla warnodho ev a leveris, ‘Broder Sowl, an Arloedh re'm dannvonas, Yesu neb a omdhiskwedhas dhis y'n fordh may teuthys, may hwylli arta, ha bos lenwys a'n Spyrys Sans.’ 18Hag a-dhistowgh neppyth kepar ha skans a goedhas dhe-ves dhiworth y dhewlagas, hag ev a welas arta. Ena ev a sevis yn-bann hag a veu besydhys, 19hag ow kemmeres boes ev a veu krevhes.\nSowl a Bregoth yn Damaskus\nYth esa gans an dhyskyblon yn Damaskus niver a dhydhyow 20hag a-dhistowgh ev a bregowthas Yesu y'n synagys, y vos Mab Duw. 21Pubonan oll neb a'n klewas a's tevo marth, hag yn-medhons i, ‘A nyns yw hemma an gour re dhistruis an re na yn Yerusalem neb a gri war an hanow ma? Ha deuva omma rakhemma, ma's dokko i yn kelmys a-dherag an bennoferysi.’ 22Mes Sowl a veu lenwys moy ha moy a nerth, hag ev a worras yn deray an Yedhewon esa trigys yn Damaskus, ow previ bos hemma an Krist.\nSowl a Dhienk dhiworth an Yedhewon\n23Pan o tremenys lies dydh an Yedhewon a vrasas war-barth rag y ladha; 24mes aga bras a dheuth ha bos godhvedhys dhe Sowl. I a aspias gluw orth an porthow, ha dydhweyth ha nosweyth, ma'n distruens; 25mes an dhyskyblon a'n kemmeras nosweyth, ha'y worra yn-nans dres an fos yn kanstell.\nSowl yn Yerusalem\n26Pan dhothya yn Yerusalem, ev a assayas junya gans an dhyskyblon; mes yth esa dhedha i oll own anodho rag ny gryssons y vos dyskybel. 27Mes Barnabas a'n kemmeras, ha'y dhri dhe'n abesteli ha derivas dhedha fatell welsa an Arloedh y'n fordh, neb a gowssa orto, ha fatell arethsa yn hardh yn Damaskus yn hanow Yesu. 28Ytho ev eth a-ji hag yn-mes gansa yn Yerusalem, owth arethya yn hardh yn hanow an Arloedh, 29hag ev a gewsis ha disputya orth an Hellenistyon; mes i a assayas y ladha. 30Mes pan wodhva an vreder, i a'n dros yn-nans dhe Sesarea ha'y dhannvon yn-rag dhe Tarsus.\n31Ytho, yth esa kres dhe'n eglos dres oll Yudi ha Galile ha Samaria, ha drehevys veu; ow kerdhes yn own a'n Arloedh hag yn konfort an Spyrys Sans, hi a balshas.\n32Lemmyn, dell hwarva, Peder, hag ev ow mos a-dro yn pub le, a dheuth ynwedh dhe'n syns trigys yn Lydda. 33Ena ev a gavas unn den henwys Eneas, neb re bia a'y wrowedh war weli eth blydhen, rag palsyes ova. 34Yn-medh Peder dhodho, ‘Eneas, Yesu Krist a'th yaghha; sav yn-bann ha kempenn dha weli.’ Hag a-dhistowgh ev a sevis yn-bann. 35Ha pubonan trigys yn Lydda ha Sharon a'n gwelas, ha treylya dhe'n Arloedh.\nPeder yn Lydda ha Yoppa\n36Lemmyn yn Yoppa yth esa unn dhyskybles henwys Tabitha, henn yw dhe styrya Dorkas;9:36 Dorkas: Po Gavrewik. an venyn ma o leun a oberow da hag a rians alusenow. 37Ha dell hwarva y'n dydhyow na klav o hi, ha hi a verwis; ha wosa hy golghi i a's gorras a'y growedh yn soler. 38Lemmyn rag bos Lydda ogas dhe Yoppa, an dhyskyblon a glewas bos Peder ena ha dannvon dew wour dhodho, ow pysi, ‘Heb strechya, deus dhyn ni.’ 39Ytho Peder a sevis yn-bann ha mos gansa; pan dhothya, i a'n ledyas yn-bann dhe'n stevell wartha, ha'n gwedhwesow oll a sevis rybdho, owth oela hag ow tiskwedhes krysyow ha dillas re wrussa Dorkas ha hi gansa. 40Mes Peder a's gorras i oll yn-mes, ha mos war benn-dewlin ha pysi; ena ow treylya dhe'n korf ev a leveris, ‘Tabitha, sav yn-bann.’ Ha hi a igoras hy dewlagas, ha pan welas hi Peder hi a esedhas yn-bann. 41Hag ev a ros dhedhi y leuv ha'y drehevel; hag ow kelwel an syns ha'n gwedhwesow, ev a's diskwedhas yn few. 42Hag y teuth ha bos godhvedhys dres oll Yoppa, ha lies a grysis y'n Arloedh. 43Hag y hwarva ev dhe wortos yn Yoppa lies dydh gans unn Simon, dyghtyer kreghyn.


Yoshua 21 (ABK) - Bible Society\nYoshua 21 ABK\n1Ena pennow teyluyow an Levysi a dheuth dhe Eleazar an oferyas ha dhe Yoshua mab Nun ha dhe bennow teyluyow loethow mebyon Ysrael; 2hag i a leveris dhedha yn Shilo yn pow Kanan, ‘An ARLOEDH a worhemmynnis dre leuv Moyses ri dhyn sitys rag triga ynna, war-barth gans peurvaow rag agan bestes.’ 3Ytho mebyon Ysrael a ros dhe'n Levysi yn-mes a'ga eretons aga honan war-lergh ganow an ARLOEDH, an sitys ma ha'ga feurvaow.\n4An kynsa koelbrenn a dheuth yn-mes rag teyluyow an Kohathysi. Ytho an Levysi mebyon Aron an oferyas a dhegemmeras trydhek sita dewisys gans koelbrenn dhiworth loeth Yuda, ha dhiworth loeth an Simeonysi, ha dhiworth loeth Benyamin.\n5Remenant an Kohathysi a dhegemmeras deg sita gans koelbrenn dhiworth teyluyow loethow Efraym, Dan, ha hanter-loeth Manasse.\n6An Gershonysi a dhegemmeras trydhek sita gans koelbrenn dhiworth teyluyow loethow Yssakar, Asher, Naftali, ha hanter-loeth Manasse yn Bashan.\n7An Merarysi a dhegemmeras dewdhek sita war-lergh aga theyluyow dhiworth loeth Rewben, dhiworth loeth Gad, ha dhiworth loeth Zebulun.\n8Ytho an Ysraelysi a ros dhe'n Levysi gans koelbrenn an sitys ma ha'ga feurvaow, dell worhemmynnis an ARLOEDH dre leuv Moyses.\n9Hag i a ros yn-mes a loethow mebyon Yuda ha Simeon, an sitys henwys omma: 10i a veu res dhe deyluyow an Kohathysi a vebyon Levi, vebyon Aron, rag an kynsa koelbrenn a goedhas dhedha. 11I a ros dhedha Kiryath-arba (Arba o tas Anak), honn yw Hebron, yn bro venydhyek Yuda, gans an peurva yn hy hyrghynn. 12Mes i a rosa parkow an sita ha'y godrevow dhe Kaleb mab Yefunne rag y berghennogeth.\n13Dhe vebyon Aron an oferyas i a ros Hebron, sita meneghi rag an ladher, gans hy feurva, ha Libna gans hy feurva, 14Yattir gans hy feurva, Eshtemoa gans hy feurva, 15Holon gans hy feurva, Debir gans hy feurva, 16Ayn gans hy feurva, Yutta gans hy feurva, ha Beth-shemesh gans hy feurva: naw sita dhiworth an dhew loeth ma. 17Ha dhiworth loeth Benyamin: Gibeon gans hy feurva, Geba gans hy feurva, 18Anathoth gans hy feurva, hag Almon gans hy feurva: peder sita. 19Sommenn sitys mebyon Aron, an oferysi: trydhek sita gans aga feurvaow.\n20Remenant teyluyow Kohathysi an Levysi a dhegemmeras sitys gans koelbrenn dhiworth loeth Efraym. 21I a ros dhedha Shekem gans hy feurva yn bro venydhyek Efraym, sita meneghi rag an ladher, ha Gezer gans hy feurva, 22Kibsaym gans hy feurva, ha Beth-horon gans hy feurva: peder sita. 23Dhiworth loeth Dan: Elteke gans hy feurva, Gibbethon gans hy feurva, 24Ayyalon gans hy feurva, Gath-rimmon gans hy feurva: peder sita. 25Dhiworth hanter-loeth Manasse, Taanak gans hy feurva, ha Gath-rimmon gans hy feurva: diw sita. 26Yth esa sommenn a dheg sita gans aga feurvaow rag remenant teyluyow an Kohathysi.\n27I a ros dhe'n Gershonysi a deyluyow an Levysi, dhiworth hanter-loeth Manasse, Golan yn Bashan gans hy feurva, sita meneghi rag an ladher, ha Beeshtera gans hy feurva: diw sita. 28Dhiworth loeth Yssakar: Kishyon gans hy feurva, Daberath gans hy feurva, 29Yarmuth gans hy feurva, En-gannim gans hy feurva: peder sita; 30Dhiworth loeth Asher: Mishal gans hy feurva, Abdon gans hy feurva, 31Helkath gans hy feurva, ha Rehob gans hy feurva: peder sita. 32Dhiworth loeth Naftali: Kedesh yn Galile gans hy feurva, sita meneghi rag an ladher, Hammoth-dor gans hy feurva, ha Kartan gans hy feurva; teyr sita. 33Sommenn sitys teyluyow an Gershonysi a veu trydhek, gans hy feurvaow.\n34Dhe remenant an Levysi, teyluyow an Merarysi i a ros dhiworth loeth Zebulun: Yokneam gans hy feurva, Karta gans hy feurva, 35Dimna gans hy feurva, Nahalal gans hy feurva: peder sita. 36Dhiworth loeth Rewben: Beser gans hy feurva, Yahas gans hy feurva, 37Kedemoth gans hy feurva, ha Mefaath gans hy feurva: peder sita. 38Dhiworth loeth Gad: Ramoth yn Gilead gans hy feurva, sita meneghi rag an ladher, Mahanaym gans hy feurva, 39Heshbon gans hy feurva, Yazer gans hy feurva: sommenn a beder sita. 40Ytho sommenn an sitys res gans koelbrenn dhe deyluyow an Merarysi, remenant an Levysi, o dewdhek sita.\n41Sommenn sitys an Levysi synsys gans an Ysraelysi o eth sita ha dew-ugens gans aga feurvaow. 42Pubonan a'n sitys ma a's tevo hy feurva yn hy hyrghynn; yndella y feu rag oll an sitys ma.\n43Yndella ARLOEDH a ros dhe Ysrael oll an tir a dosa y ri dh'aga thasow; hag i a'n eritas, ha triga ynno. 44Ha'n ARLOEDH a ros dhedha powes oll a-derdro, war-lergh oll a dosa dh'aga thasow; ha nyns esa gour dhiworth oll aga eskerens a allas sevel er aga fynn; rag an ARLOEDH a ros oll aga eskerens yn aga leuv. 45Ny fyllis nagonan a'n ambosow da re gowssa an ARLOEDH dhe ji Ysrael; pubonan oll a veu kollenwys.


Compare Bible readings for Eksodus 29 in the ABK and the CEV - Bible Society\n1Lemmyn, hemm yw an pyth a wredh dh'aga sakra, ma'm serfyons avel oferysi. Kemmer tarow yowynk ha dew hordh dinamm 2ha bara heb goell, ha torthow heb goell myskys gans oyl, ha tesennow tanow urys gans oyl. Ty a's gwra gans bleus gwaneth fin. 3Ha ty a wra aga gorra yn unn ganstell ha'ga dri y'n ganstell, ha dri an lodhen ha'n dhew hordh. 4Ty a dhre Aron ha'y vebyon dhe dharas tylda an kuntelles ha'ga golghi gans dowr. 5Ha ty a gemmer an gwiskasow, ha gorra war Aron an bows ha mantell an efod, ha'n efod, ha'n lurik, ha'y wrogysa gans kyngel an efod, 6ha ty a sett an tulyfant war y benn, ha gorra an gurun sans war an tulyfant. 7Ha ty a gemmer oyl an untyans ha'y dhiveri war y benn ha'y untya. 8Ena ty a dhre y vebyon, ha gorra powsyow warnedha, 9ha'ga grogysa gans grogysyow ha kelmi kappow warnedha; ha'n oferyaseth a vydh dhedha der ordenans heb worfenn. Yndellma ty a wra sakra Aron ha'y vebyon.\n10Ena ty a dhre an lodhen a-rag tylda an kuntelles. Aron ha'y vebyon a wra gorra aga diwleuv war benn an lodhen, 11ha ty a ladh an lodhen a-dherag an ARLOEDH, orth daras tylda an kuntelles, 12ha kemmeres rann a woes an lodhen ha'y worra war gern an alter gans dha vys, ha rann arall an goes ty a wra diveri war woeles an alter. 13Ha ty a gemmer oll an blonek a worher an pottys, ha stagell an avi, ha'n dhiw loneth ha'n blonek eus warnedha, ha'ga leski war an alter. 14Mes kig an lodhen, ha'y groghen, ha'y deyl, ty a gowllesk a-ves a'n kamp; offrynn pegh yw.\n15Ena ty a gemmer onan a'n hordhes, hag Aron ha'y vebyon a wra gorra aga diwleuv war benn an hordh, 16ha ty a ladh an hordh ha kemmeres y woes ha'y skoellya war an alter a-derdro. 17Ena ty a dregh an hordh yn rannow, ha golghi y golodhyon ha'y arrow, ha'ga gorra gans y rannow ha'y benn, 18ha leski an hordh dien war an alter; yth yw offrynn leskys dhe'n ARLOEDH; yth yw sawer plegadow, offrynn dre dan dhe'n ARLOEDH.\n19Ty a gemmer an hordh arall; hag Aron ha'y vebyon a wra gorra aga diwleuv war benn an hordh, 20ha ty a ladh an hordh, ha kemmeres rann a'y woes ha'y worra war vin skovarn dhyghow Aron ha war vin skovornow dyghow y vebyon, ha war veus aga dorn dhyghow, ha war vys bras aga throes dyghow, ha skoellya goes war an alter a-derdro. 21Ena ty a gemmer neppyth a'n goes usi war an alter, hag a oyl an untyans, ha'ga skoellya war Aron ha war y wiskasow, ha war y vebyon ha war wiskasow y vebyon ganso; hag ev ha'y wiskasow a vydh sans, ha'y vebyon ha gwiskasow y vebyon ganso.\n22Ty a gemmer ynwedh blonek an hordh, ha'n lost blonegek, ha'n blonek a worher an pottys, ha stagell an avi, ha'n dhiw loneth ha'n blonek usi warnedha, ha'n vordhos dhyghow (rag yth yw hordh an urdhyans), 23hag unn torth-vara, hag unn desenn a vara gans oyl, hag unn desenn danow, yn-mes a'n ganstell a vara heb goell hag usi a-rag an ARLOEDH; 24ha ty a worr oll an re ma yn diwla Aron hag yn diwla y vebyon, ha'ga gwevya avel offrynn gwevys a-rag an ARLOEDH. 25Ena ty a wra aga hemmeres dhiworth aga leuv, ha'ga leski war an alter war an offrynn leskys, avel sawer plegadow a-rag an ARLOEDH; yth yw offrynn dre dan dhe'n ARLOEDH.\n26Ha ty a gemmer bronn an hordh a urdhyans Aron ha'y gwevya avel offrynn gwevys a-rag an ARLOEDH; hag y fydh dha rann. 27Ha ty a wra sakra bronn an offrynn gwevys, ha mordhos an offrynn drehevys hag a veu gwevys, hag a veu drehevys dhiworth hordh an urdhyans, dhiworth an rann esa dhe Aron, ha dhiworth an rann esa dh'y vebyon. 28Y fydh rag Aron ha'y vebyon avel ordenans bys vykken dhiworth mebyon Ysrael, rag yth yw offrynn, hag y fydh offrynn gans mebyon Ysrael dhiworth sakrifisow aga offrynnow kres, offrynn dhe'n ARLOEDH.\n29Gwiskasow sans Aron a vydh rag y vebyon war y lergh, dhe vos untys ynna ha sakrys ynna. 30An mab neb yw oferyas yn y le a wra aga gwiska seyth dydh, pan dheu a-ji dhe dylda an kuntelles dhe venystra y'n tyller sans.\n31Ty a gemmer hordh an urdhyans, ha bryjyon y gig y'n tyller sans; 32hag Aron ha'y vebyon a dheber kig an hordh ha'n bara usi y'n ganstell, dhe dharas tylda an kuntelles. 33I a dheber an taklow na gansa may feu gwrys prenedh, dh'aga sakra ha sanshe, mes ny wra estren dybri anedha, rag aga bos sans. 34Ha mars eus gesys kig pynag a'n urdhyans po a'n bara, bys y'n myttin, ena ty a wra leski an remenant dre dan; ny vydh dybrys, rag y vos sans.\n35Yndellma ty a wra dhe Aron ha dh'y vebyon, herwydh pup-tra re worhemmynnis dhis; dre seyth dydh y hwredh aga sakra, 36ha pub dydh ty a offrynn lodhen avel offrynn pegh rag prenedh. Ynwedh ty a burha an alter, pan wredh prenedh rygdhi, ha'y untya, dh'y sakra. 37Seyth dydh ty a wra prenedh rag an alter, ha'y sakra, ha'n alter a vydh an moyha sans; pynag a docchyo an alter a dheu ha bos sans.\n38Lemmyn hemm yw an pyth a offrynnydh war an alter: dew oen unn bloedh, dydh ha dydh heb hedhi. 39Unn oen ty a offrynn myttinweyth, ha'y gila ty a wra offrynna gorthugherweyth; 40ha gans an kynsa oen degves rann a efa a vleus fin myskys gans kwarter hin a oyl gweskys, ha kwarter hin gwin rag offrynn diwes. 41Ha'n eyl oen ty a offrynn y'n gorthugher, hag offrynna ganso offrynn greun hag offrynn sans, avel myttinweyth, avel sawer plegadow, offrynn dre dan dhe'n ARLOEDH. 42Offrynn leskys y fydh heb hedhi der agas henedhow dhe dharas tylda an kuntelles a-rag an ARLOEDH, le may fetyav genes, dhe gewsel ena genes. 43Ena my a vet gans mebyon Ysrael a vydhons sanshes gans ow golewder. 44My a saker tylda an kuntelles ha'n alter; Aron ynwedh ha'y vebyon my a wra sakra, dhe'm servya avel oferysi. 45Ha my a drig yn mysk mebyon Ysrael, ha my a vydh aga Duw. 46Hag i a wodhvydh my dhe vos an ARLOEDH aga Duw, a's dros yn-mes a bow Ejyp may trikken yn aga mysk; my yw an ARLOEDH aga Duw.


Compare Bible readings for 1 Timothi 4 in the ABK and the BNET - Bible Society\n1 Timothi4 ABK\nGwarnyans erbynn Fals Dhyskadoryon\n1An Spyrys a lever yn tiblans re dhe asa an fydh yn termynyow diwettha ha gul vri a fals spyrysyon ha dyskasow dywolow; 2yn falsuri gowleverysi, leskys aga howses gans horn. 3I a dhifenn demmedhyans hag a worhemmynn omwitha rag boes a veu gwrys gans Duw dhe ranna gans grasyans yntra kryjygyon, ha'n re re wodhva an gwir 4Rag da yw pub kreatur a Dhuw, ha nyns yw res gorra travyth dhe-ves, mars yw degemmerys gans grasyans, 5drefenn y vos sakrys dre er Duw ha pysadow.\nMenyster Da a Grist Yesu\n6Mar profydh an taklow ma dhe'n vreder, gwas da dhe Grist Yesu vydhydh, megys gans geryow an fydh ha'n dyskas da re siwsys. 7Mes skon hwedhlow didhuw ha hwedhlow gwraghes, ha lavur troha sansoleth; 8rag lavur an korf yw nebes dhe les, mes sansoleth yw dhe les rag pup-tra, gans ambos bewnans y'n termyn ma hag yn termyn a dheu. 9Lel yw an ger ha gwiw dhe gemmeryans leun. 10Dhe hemma ni a lavur ha strivya,4:10 lavur ha strivya: War-lergh re a'n dornskrifow lavur ha perthi mewl. rag yma agan govenek y'n Duw bew, neb yw an Selwador a bub den, hag a gryjygyon dres oll.\n11Gwra erghi ha dyski an taklow ma. 12Na dhispresys denvyth dha yowynkneth, mes deus ha bos patron dhe'n gryjygyon yn lavar, yn bewedh, yn kerensa, yn fydh, yn glander. 13Erna dhyffiv, omri dhe lenna skryptor, dhe gennerth, ha dhe dhyski. 14Na wra dispresya an ro usi ynnos a veu res dhiso dre brofoesans gans gorra diwla an henavogyon warnas. 15Gwra oberi gans an taklow ma; bydh diwysyk y'n taklow ma may fo dha avonsyans diblans dhe bub den. 16Bydh war a-dro dhiso jy dha honan, hag a-dro dhe'th tyskas; gwra pesya ynna i, rag, ow kul yndella, ty a wra omselwel, ha selwel ynwedh dha woslowysi.


Compare Bible readings for Nehemia 7 in the ABK and the BCN - Bible Society\n1Wosa an fos dhe vos dastrehevys ha my dhee settya yn-bann an darasow, an borthoryon ha'n ganoryon ha'n Levysi a veu apoyntys. 2My a ros charj war Yerusalem dhe'm broder Hanani, ha dhe Hanania rewler an palys, rag ev o gour lel hag ev a berthi own a Dhuw moy es dell wra lies arall. 3Yn-medhav dhedha, ‘Na vedhes yetow Yerusalem igerys bys pan vo toemm an howl; ha gesewgh an borthoryon dhe dhegea an darasow ha'ga frenna, hag i hwath ow sevel ena. Hag apoyntyewgh gwithysi dhiworth annedhysi Yerusalem, peub dh'y woelva ha peub a-dal y ji y honan.’ 4Lemmyn an sita o bras hag efan, mes boghes o an bobel ynni, ha ny via drehevys an chiow na hwath.\nRolyow a'n Dhivresow a Dhehwelis\n5Ow Duw a worras y'm kolonn dhe guntell war-barth an ugheloryon ha'n soedhogyon ha'n bobel, may fens reknys herwydh aghskrif. Ha my a gavas kovlyver aghskrif a'n re neb a dheuth yn-bann kynsa, ha my a gavas skrifys ynno:\n6An re ma yw mebyon an rannvro a dheuth yn-bann yn-mes a gethneth, a'n dhivresow re bia degys yn divroedh gans Nebukadnessar myghtern Babylon; i a dhehwelis dhe Yerusalem ha dhe Yuda, peub dh'y dre y honan. 7I a dheuth gans Zerubbabel, Yeshua, Nehemia, Azaria, Raamia, Nahamani, Mordekay, Bilshan, Mispereth, Bigvay, Nehum, Baana.\nNiver an wer a bobel Ysrael: 8Mebyon Parosh, dew vil, kans, dewdhek ha tri-ugens. 9Mebyon Shefatia, tri hans, dewdhek ha tri-ugens. 10Mebyon Aragh, hwegh kans, dewdhek ha dew-ugens. 11Mebyon Pahath-moab a vebyon Yeshua ha Yoab, dew vil, eth kans hag etek. 12Mebyon Elam, mil, dew kans, peswardhek ha dew-ugens. 13Mebyon Zattu, eth kans, pymp ha dew-ugens. 14Mebyon Zakkay, seyth kans ha tri-ugens. 15Mebyon Binnuy, hwegh kans, eth ha dew-ugens. 16Mebyon Bebay, hwegh kans, eth warn ugens. 17Mebyon Azgad, dew vil, tri hans, dew warn ugens. 18Mebyon Adonikam, hwegh kans, seyth ha tri-ugens. 19Mebyon Bigvay, dew vil, seyth ha tri-ugens. 20Mebyon Adin, hwegh kans, pymthek ha dew-ugens. 21Mebyon Ater a Hezekia, etek ha peswar-ugens. 22Mebyon Hashum, tri hans, eth warn ugens. 23Mebyon Besay, tri hans, peswar warn ugens. 24Mebyon Harif, kans ha dewdhek. 25Mebyon Gibeon, pymthek ha peswar-ugens. 26Gwer Bethlehem ha Netofa, kans, eth ha peswar-ugens. 27Gwer Anathoth, eth ha hwegh ugens. 28Gwer Beth-azmaveth, dew ha dew-ugens. 29Gwer Kiryath-yearim, Kefira ha Beeroth, seyth kans, tri ha dew-ugens. 30Gwer Rama ha Geba, hwegh kans, onan warn ugens. 31Gwer Mikmash, dew ha hwegh ugens. 32Gwer Bethel hag Ay, tri ha hwegh ugens. 33Gwer an Nebo arall, dewdhek ha dew-ugens. 34Mebyon an Elam arall, mil, dew kans, peswardhek ha dew-ugens. 35Mebyon Harim, tri hans hag ugens. 36Mebyon Yeriko, tri hans, pymp ha dew-ugens. 37Mebyon Lod, Hadid, hag Ono, seyth kans, onan warn ugens. 38Mebyon Senaa, tri mil, naw kans ha deg warn ugens.\n39An oferysi: mebyon Yedaya, dhiworth an chi a Yeshua naw kans, trydhek ha tri-ugens. 40Mebyon Immer, mil, dewdhek ha dew-ugens. 41Mebyon Pashhur, mil, dew kans, seyth ha dew-ugens. 42Mebyon Harim, mil ha seytek.\n43An levysi: mebyon Yeshua, Kadmiel, a vebyon Hodeva peswardhek ha tri-ugens. 44An ganoryon: mebyon Asaf, eth ha seyth ugens. 45An borthoryon: mebyon Shallum, mebyon Ater, mebyon Talmon, mebyon Akkub, mebyon Hatita, mebyon Shobay, etek ha hwegh-ugens.\n46An Nethinim,7:46 Nethinim: kethwesyon an tempel. mebyon Siha, mebyon Hasufa, mebyon Tabbaoth, 47mebyon Keros, mebyon Sia, mebyon Padon, 48mebyon Lebana, mebyon Hagaba, mebyon Shalmay, 49mebyon Hanan, mebyon Giddel, mebyon Gahar, 50mebyon Reaya, mebyon Resin, mebyon Nekoda, 51mebyon Gazzam, mebyon Uzza, mebyon Paseagh, 52mebyon Besay, mebyon Meunim, mebyon Nefushesim, 53mebyon Bakbuk, mebyon Hakufa, mebyon Harhur, 54mebyon Baslith, mebyon Mehida, mebyon Harsha, 55mebyon Barkos, mebyon Sisera, mebyon Temagh, 56mebyon Nesiagh, mebyon Hatifa.\n57Mebyon servysi Solomon: mebyon Sotay, mebyon Sofereth, mebyon Perida, 58mebyon Yaala, mebyon Darkon, mebyon Giddel, 59mebyon Shefatia, mebyon Hattil, mebyon Pokereth-hassebayim, mebyon Amon.\n60Oll an Nethinim ha mebyon servysi Solomon o tri hans, dewdhek ha peswar-ugens.\n61Ha'n re ma o an dus neb eth yn-bann dhiworth Tel-melagh, Tel-harsha, Kerub, Addon hag Immer: mes ny allsons diskwedhes chi aga thas, na'ga linyeth, mar pens a Ysrael. 62Mebyon Delaya, mebyon Tobia, mebyon Nekoda, hwegh kans, dew ha dew-ugens, 63Ha dhiworth an oferysi: mebyon Hobaya, mebyon Kos, mebyon Barzillay, neb a gemmeras avel y wreg onan a vyrghes Barzillay an Gileadyas hag a veu gelwys gans aga hanow. 64An re ma a hwilas aga hovskrifenn yn mysk an re a omrolyas y'n aghskrifow, mes ny veu kevys, ytho i a veu eskeys a'n oferyaseth avel avlan. 65An governour a leveris dhedha, na dhegoedh dhedha dybri a'n taklow moyha sans bys pan saffa yn-bann oferyas gans Urim ha Thummim.\n66Oll an kuntelles war-barth o dew ha dew-ugens mil, tri hans ha tri-ugens, 67heb rekna aga gwesyon ha'ga maghtethyon, seyth mil, tri hans, seytek warn ugens aga niver: hag yth esa dhedha dew kans, pymp ha dew-ugens kenyas ha kenyades. 68Yth esa dhedha seyth kans kowrvargh hag etek warn ugens, dew kans mul, pymp ha dew-ugens, 69peswar kans kowrvargh, pymthek warn ugens ha hwegh mil asen, seyth kans hag ugens.\n70Lemmyn re a bennow chiow an tasow a ros dhe'n ober. An governour a ros dhe'n dresorva mil draghma a owr, deg bason ha dew-ugens, pymp kans mantell oferyas warn ugens. 71Ha re a bennow teyluyow a ros dhe'n dresorva rag an ober ugens mil draghma a owr ha dew kans mina ha dew vil a arghans. 72An sommenn res gans remenant an bobel o ugens mil draghma a owr, ha dew vil vina a arghans ha seyth gwisk oferyas ha tri-ugens.\n73Ytho yth esa an oferysi ha'n Levysi ha'n borthoryon ha'n ganoryon ha re a'n bobel, ha'n Nethinim, hag oll Ysrael, trigys yn aga threvow.\nEzra a elow an Bobel dhe Obaya an Lagha\nHa pan dheuth an seythves mis, yth esa mebyon Ysrael yn aga threvow.


Compare Bible readings for Nehemia 4 in the ABK and the BCN - Bible Society\nBrasow Eskarek Lestys\n1Pan glewas Sanballat agan bos ow tastrehevel an fos, y sorr a dhewis, ha konnar bras a'n jeva, hag ev a wrug ges a'n Yedhewon.4:1 4:1-6 yw niverys 3:33-38 y'n tekst ebrow hag y'n Septuagint. 2Hag ev a leveris a-rag y vreder ha lu Samaria, ‘Pyth usi an Yedhewon wann ma ow kul? A vynnons daswul taklow ragdha i aga honan? A sakrifions i? A worfennons yn unn jydh? A wrons an veyn dhe dhasvewa mes a vernyow radell leskys?’ 3Yth esa Tobia an Ammonyas rybdho, hag ev a leveris, ‘An pyth a wrons y dhrehevel – mar yskynna lowarn warnodho, ev a dorrsa dhe'n dor aga fos a veyn!’ 4Klew, A agan Duw, rag dispresys on ni. Treyl aga thontyans war-dhelergh war aga fenn aga honan, ha'ga delivra dhe vos preydh yn bro mayth ons i kethyon. 5Na gudh aga hammweyth ha na as aga fegh dhe vos dileys a'th wolok rag i re'th provokyas dhe sorr a-rag an weythoryon.\n6Ytho ni a dhrehevis an fos. Hag oll an fos a veu junys war-barth dhe hanter hy ughelder, rag an bobel a lavuryas yn kolonnek.\n7Mes pan glewas Sanballat ha Tobia ha'n Arabyon ha'n Ammonysi ha'n Ashdodysi bos ewnheans fosow Yerusalem ow mos yn-rag ha'n aswaow ow talleth dhe vos degeys, y fons pur serrys.4:7 4:7-23 yw niverys 4:1-17 y'n tekst ebrow hag y'n Septuagint. 8Hag i oll a vrasas war-barth dhe dhos hag omladh erbynn Yerusalem, ha gul deray ynni. 9Ha ni a bysis dh'agan Duw ha settya goelyador er aga fynn dydh ha nos.\n10Mes tus Yuda a leverys, ‘Nerth degoryon an beghyow a fyll, hag yma kemmys radell ma na yllyn drehevel an fos.’ 11Ha'gan eskerens a leveris, ‘Kyns i dhe wodhvos po gweles travyth, ni a dheu yn aga mysk ha'ga ladha hag astel an ober.’ 12Pan dheuth an Yedhewon esa trigys rybdha, i a leveris dhyn dekkweyth, ‘Y tegoedh hwi dhe dhehweles dhyn ni.’ 13Ytho my a worras tus y'n tylleryow isella a-dryv an fos, yn tylleryow igor; my a worras an bobel yn bagasow teylu, gans aga kledhedhyow, aga guwow, ha'ga gwaregow. 14Ha my a viras ha sevel ha leverel dhe'n ugheloryon, ha dhe'n soedhogyon ha dhe remenant an bobel, ‘Na berthewgh own anedha. Perthewgh kov a'n Arloedh yw meur hag euthyk, hag omledhewgh rag agas breder, agas mebyon, agas myrghes, agas gwragedh ha'gas chiow.’\n15Pan glewas agan eskerens aga thowl dhe vos godhvedhys dhyn, ha Duw dh'y lesta, ni oll a dhehwelis dhe'n fos, peub dh'y ober y honan. 16A-dhia'n jydh na, hanter a'm servysi a wre an ober, ha hanter anedha a synsi an guwow, an skoesow, an gwaregow ha'n kaspowsyow. Ha'n ledyoryon a sevis a-dryv oll chi Yuda, 17esa ow tastrehevel an fos. An re esa ow toen beghyow a oberi gans an eyl leuv ha synsi arv yn hy ben. 18Ha dhe bub byldyer yth esa y gledha kelmys war y vordhos hag ev ow trehevel. Rybov yth esa an den a seni an trompa. 19Ena my a leveris dhe'n ugheloryon, dhe'n soedhogyon, ha dhe remenant an bobel, ‘Meur hag omlesys a-les yw an ober, hag yth on ni diberthys war an fos, an eyl pell dhiworth y gila. 20Y'n tyller may klewowgh hwi son an trompa, kuntellewgh dhyn ena. Agan Duw a omladh ragon ni.’\n21Ytho ni a besyas oberi ha hanter anedha ow synsi an guwow, dhiworth drehevel an myttin bys pan omdhiskwedhas an ster. 22My a leveris dhe'n bobel ynwedh y'n eur na, ‘Passyes pub den ha'y servont an nos a-ji dhe Yerusalem, ma'gan gwitthons y'n nos hag oberi y'n jydh.’ 23Ytho na my na'm breder na'm servysi na'n withysi neb a'm holyas, ny omdhiwiskas nagonan ahanan; peub a'n jevo y arv pan e rag dowr.


1 Kroniklys 11 (ABK) - Bible Society\n1 Kroniklys 11 ABK\nDavydh Untys Myghtern\n1Oll Ysrael a omguntellas hag a dheuth dhe Davydh yn Hebron ha leverel, ‘Ni yw dha askorn ha'th kig dha honan. 2Yn termyn passys, hwath pan o Sowl myghtern, yth o ty neb a ledyas Ysrael yn-mes yn batel ha'ga dri tre. An ARLOEDH dha Dhuw a leveris dhis, Ty a vydh bugel ow fobel Ysrael ha ty a vydh rewler war ow fobel Ysrael.’ 3Oll henavogyon Ysrael a dheuth dhe'n myghtern yn Hebron, ha Davydh a wrug kevambos gansa yn Hebron a-rag an ARLOEDH, hag i a untyas Davydh myghtern war Ysrael, war-lergh ger an ARLOEDH dre Samuel.\n4Davydh hag oll Ysrael eth dhe Yerusalem, henn yw Yebus, le mayth esa an Yebusysi, trigoryon an pow. 5Trigoryon Yebus a leveris dhe Davydh, ‘Ny entrydh omma.’ Byttegyns Davydh a gemmeras dinas Sion, honn yw, sita Davydh. 6Davydh a leveris, ‘Piwpynag a wysk an Yebusysi yn kynsa a vydh penn ha kaslewydh.’ Yoab mab Seruya eth yn-bann yn kynsa, ytho ev a dheuth ha bos penn. 7Yth esa Davydh trigys y'n dinas; rakhenna i a's henwis sita Davydh. 8Ev a dhrehevis an sita a-derdro, dhiworth an Millo11:8 Millo: Martesen an styr yw tirlanow, po terrasow. yn kylghenn dien; ha Yoab a ewnhas remenant an sita. 9Davydh a dheuth ha bos moy ha moy nerthek, rag yth esa ARLOEDH an luyow ganso.\nKasoryon Davydh ha'ga Gwriansow\n10An re ma o pennow kasoryon Davydh, a ri dhodho skoedhyans krev yn y vyghterneth, war-barth hag oll Ysrael, dh'y wul myghtern war-lergh ger an ARLOEDH a-dro dhe Ysrael. 11Hemm yw rol kasoryon Davydh: Yashobeam an Hakmonyas, penn an tri; gans y wuw ev a ladhas tri hans yn unn prysweyth.\n12Nessa dhodho o Eleazar mab Dodo an Aghoghyas. 13Ev a veu gans Davydh yn Pas-dammim pan veu an Filistysi kuntellys ena rag batel. Yth esa splatt dor leun a heydh, ha'n bobol a fias dhiworth an Filistysi. 14Mes i a synsis aga thir yn kres an splatt, ha'y dhefendya, ha gweskel an Filistysi; ha'n ARLOEDH a ros dhedha trygh bras an jydh na.\n15Tri a'n deg penn warn ugens eth yn-nans dhe'n garrek dhe Davydh yn kav Adullam, pan veu lu an Filistysi ow kampya yn nans Refaim. 16Yth esa Davydh yn eur na y'n skons; hag yth esa savla-goelyadoryon an Filistysi yn Bethlehem. 17Davydh a leveris, yn-unn yeuni, ‘Piw a dhre dhymm dowr dhe eva dhiworth puth Bethlehem usi ryb an yet?’ 18Gans henna an tri gour galloesek a dorras dre gamp an Filistysi, ha tenna dowr yn-mes a buth Bethlehem esa ryb an yet, ha'y dhri dhe Davydh. Byttegyns ny vynnas Davydh y eva hag ev a'n dinewis yn-mes dhe'n ARLOEDH, 19ha leverel, ‘Duw difenn, my dhe wul hemma. A evav goes an wer ma? Rag peryll aga bewnans i a'n dros.’ Rakhenna ny vynnas Davydh y eva. Yndella y hwrug an tri hasor.\n20Abishay broder Yoab o penn an deg warn ugens. Hag ev a dhrehevis y wuw erbynn tri hans den ha'ga ladha, ha gwaynya hanow yn mysk an tri. 21Ev o an moyha gerys-da a'n deg warn ugens hag ev a dheuth ha bos aga haslewydh; mes ny dheuth ha bos onan a'n tri.\n22Benaya mab Yehoyada, gour kolonnek dhiworth Kabseel, a wrug lies gwrians bras; ev a ladhas dew gampyer a Moab. Ynwedh ev eth yn-nans ha ladha lew yn pytt yn dydh erghek. 23Ynwedh ev a ladhas Ejyptyan, gour pymp kevelin y ughelder. An Ejyptyan a'n jeva yn y leuv guw kepar ha gwelenn gwiader; mes Benaya a settyas warnodho gans fust, ha kibya an guw yn-mes a leuv an Ejyptyan, ha'y ladha gans y wuw y honan. 24Yndella o gwriansow Benaya mab Yehoyada, gerys-da yn-mysk an deg warn ugens. 25Ev o moy gerys-da es an deg warn ugens erell, mes ny dheuth ha bos onan a'n tri. Davydh a'n gwrug kapten y gorfwithysi.\n26An wer alloesek o Asahel broder Yoab, Elhanan mab Dodo a Bethlehem, 27Shammoth an Harodyas, Heles an Pelonyas, 28Ira mab Ikkesh an Tekoyas, Abiezer an Anathothyas, 29Sibbekay an Hushathyas, Ilay an Aghoghyas, 30Maharay an Netofathyas, Heled mab Baana an Netofathyas, 31Ithay mab Ribay dhiworth Gibea a'n Benyaminysi, Benaya an Pirathonyas, 32Huray dhiworth nansow Gaash, Abiel an Arbathyas, 33Azmaveth an Baharumyas, Elyaghba an Shaalbonyas, 34Hashem an Gizonyas, Yonathan mab Shage an Hararyas, 35Ahiam mab Sakar an Hararyas, Elifal mab Ur, 36Hefer an Mekerathyas, Ahiya an Pelonyas 37Hesro an Karmelyas, Naaray mab Ezbay, 38Yoel broder Nathan, Mibhar mab Hagri, 39Selek an Ammonyas, Naharay an Beerothyas, deger arvow Yoab mab Seruya, 40Ira an Ithryas, Gareb an Ithryas, 41Uria an Hittyas, Zabad mab Aghlay, 42Adina mab Shiza an Rewbenyas, hembrenkyas a'n Rewbenysi ha deg gour warn ugens ganso, 43Hanan mab Maaka, ha Yoshafat an Mithnyas, 44Uzzia an Ashterathyas, Shama ha Yeiel mebyon Hotham an Aroeryas, 45Yediael mab Shimri, hag Yoha y vroder, an Tisyas, 46Eliel an Mahavyas, Yeribay ha Yoshavya, mebyon Elnaam, Ythma an Moabyas, 47Eliel, Obed, ha Yaasiel an Mesobayas.


Sugal - Wikipedia\nSugal yw eghen a wels, gans an hanow godhoniethel Secale cereale. Dell yw usys tevys yw avel greun po trevas megyans (ow styrya dell yw res dhe enevales aval boos). Esel yw a'n teylu gwaneth ha hevelep dhe waneth ha barlys. Usys yw dhe wul bleus, boos rag enevales, ha lies eghen a dhiwesow lasek.\nNyns o sugal plans usys gans tus a-dhia dalleth ammeth. Plans gwyls o yn kwreydhyel. Yma niver a blansow gwyls hevelep yn Turki hevelep dhe sugal.\nSugal ow tevi yn park.\nA-dhia an Osow Kres, sugal re beu usys yn Europa kres hag est. Ena, onan a'n chyf devnydhyow rag gul bara yw. Byttegyns, lehe yw an niver a bobel ha negysyow owth usya sugal. Gwerthys yw dhe brenoryonogas dhe'n tyller le mayth yw tevys.\nY hyller plansa sugal po rag boosa enevales po hy threvasa rag gora. Plans krev yw sugal a yll treusvewa yn gweres gans pH ughel (lisliwennek) po isel (trenk). Y fydh plansow erel ow kwynnel dhe dreusvewa y'n nivelyow pH ma.\nUsyow rag tusChanjya\nSugal re beu usys dhe wul lies boos rag tus. I a gomprehend bara sugal kepar ha pumpernickel, bara meurgerys yn Europa north hag est. Usys yw ynwedh dhe wul nebes diwesow lasek, kepar ha dowr tomm sugal (rye whiskey).\nDiwes lasek gwrys a sugal, hwiski sugal\nLast edited on 11 Du 2021, at 08:53\nDiwettha golegyans an folen ma a veu an 11 Du 2021, dhe 08:53.


Cornwall – nationalanthems.info\nSpecial thanks to: Ken Westmoreland, David Ricketts, and Bert H de la Houssaye for some of this information, to Yan Cross for the Cornish lyrics, and to “Dr. Drake” for translation assistance on “Bro goth agan tasow”.\n“Can Tus West” (Cornish)\n“Song of the Western Men” (English)\n“Trelawny” (alternate title (Cornish and English))\nMusic with Cornish and English lyrics\nGans cledha da yn dorn yu lel\nYu ordnys le ha prys ancow?\nTrelawny dos dh’y fin?\nGothvos an praga ‘vyn.\nOttomma ugans myl Kernow\nA woffyth oll an cas.\n2. Yn meth an Capten, bew y wos,\nGwas jolyf yn mysk cans,\n“Tour Loundres kyn fe Carrek Los\nY’n dylerfsen dewhans!”\nBy’ ny vyth Havren let,\nHa scoth ryp scoth, cowetha gwyr,\n3. Devedhys bys yn Fos Loundres\nGwel dek dhyn, ny a gry-\n“Deugh mes, ownegyon oll, deugh mes!\nGwell on agesough-why!”\nFast yn cargharow tyn,\nMes ugans myl a Gernowyon\nGothvos an ken a vyn.\n2. Out spake the captain brave and bold\nThough London Tower were Michael’s hold\nWe’ll set Trelawny free\n3. And when we came to London wall\nTrelawny, he’s in keep in hold


Gorsav Tewynblustri - Wikipedia\nGorsav a serv an dre a Dewynblustri yn Kernow yw Gorsav Tewynblustri. Termynus usi oberys gans Great Western Railway yw war an Linen Arvordiryow Atlantek a dreus Kernow Kres dhyworth Porth. Yma'n gorsav ogas dhe gres an drev ha's trethow ow kweles trenow dhyworth Porth, Aberplymm ha Loundres-Paddington (y'n hav). CrossCountry a ober trenow-hir war bennseythennyow y'n hav dhe Dundee ha Manchester.\nSkovva dhe Worsav Tewynblustri y' jydh hedhyw.\nKlas 150 Unses Liesek Disel dhe Dewynblustri.\nPenn an linen dhe Dewynblustri.\nTren Tooth Bras First Great Western dhe Worsav Tewynblustri.\nAn kensa hyns-horn war an tyller veu oberys gans mergh war hyns-tramm a veu drehevys gans Joseph Treffry y'n 1840ow. Ystynnys veu an linen ma gans an Hyns-horn Monow Kernow yn 1874 ha trenow trethysi a dhallathas yn 1876. Hyns-horn an West Bras a oberas pub tren dhyworth 1877 ha prena Hyns-horn Monow Kernow yn 1896.\nYn hwreydhek, yth esa unn kay unsel ha tro-voos dhe Worsav Tewynblustri. Eyl-vyldyes veu yn 1905 gans dew gay ha tri lergh ha'n linen dhe Porthperan a ygeris y'n keth bledhen a styryas y hylli trenow ponya dhyworth Tewynblustri dhe Druru.\nAn penn-gay veu ystynnys yn 1928 ha 1935, ha'n nessa kay veu ystynnys yn 1938. An ystynnansow ma veu gwrys rag an trenow hir leun a havysi dhyworth Loundres ha pella dhe-ves. Yth esa lies lergh-gwitha rag an trenow ma ynter an servisyow ma.\nNyns o a gorsav gwithys yn ta, ha gweladow o hemma was an linen dhe Druru dhe dheges yn 1963. An garth gwara a dhegeas yn 1965 ha to kayys dew ha tri veu removyes yn 1964. Berrhes veu kay tri yn 1966 hag erbyn 1972 y feu removyes peswar lergh-gwitha. Degys veu an gist sinellow y 1987, an kledhrennow yn kay onan veu dideklys ha pub daffar sinnel keffrys. An lergh-gwitha finek veu degys keffrys. Gwithys veu an kledhrennow ryb tenewen kay tri bys dhe gres an 1990ow.\nTermynus an skorr dhyworth Porth yw Twynblustri. Ev a handel lies tren yntra-cita y'n hav ha trenow leel maga ta.\nLinen Arvordiryow Atlantek\nGorsav Fordh Sen Kolom\nLast edited on 17 Kevardhu 2019, at 18:27\nDiwettha golegyans an folen ma a veu an 17 Kevardhu 2019, dhe 18:27.


Compare Bible readings for Dewteronomi 34 in the ABK and the BNET - Bible Society\nDewteronomi 34 ABK\nMernans hag Ynkleudhyans Moyses\n1Ena Moyses a yskynnas dhiworth plenys Moab dhe venydh Nebo, penn Pisga, usi a-dal Yeriko. Ha'n ARLOEDH a dhiskwedhas dhodho oll an tir, Gilead bys Dan, 2oll Naftali, ha tir Efraym, ha Manasse, hag oll pow Yuda bys yn mor an howlsedhes, 3an Negeb ha'n plen a-dro dhe nans Yeriko, sita an palmwydh, bys yn Soar. 4Ena an ARLOEDH a leveris dhodho, ‘Hemm yw an tir a des dhe Abraham, dhe Ysak, ha dhe Yakob, ow leverel, “My a'n re dhe'th has.” My re asas dhis y weles gans dha dhewlagas dha honan, mes ny dreusydh di.’ 5Ytho Moyses, gwas an ARLOEDH a verwis ena yn pow Moab herwydh lavar an ARLOEDH. 6Ev34:6 Ev: Henn yw an ARLOEDH. War-lergh an Septuagint I. a'n ynkleudhyas y'n nans yn pow Moab, a-dal Beth-peor, mes denvyth ny woer tyller y vedh bys y'n jydh hedhyw. 7Ha Moyses o hwegh ugens bloedh pan verwis; ny veu y lagas gwannhes, ha ny veu y nerth lehes. 8Mebyon Ysrael a oelas rag Moyses yn plenys Moab deg dydh warn ugens; ena an dydhyow a oelva ha kynvann rag Moyses a veu kowlwrys.\n9Ha Yoshua mab Nun o lenwys a'n spyrys a furneth, drefenn Moyses dhe worra y dhiwla warnodho; ytho mebyon Ysrael a woslowas orto ha gul kepar dell worhemmynnis an ARLOEDH dhe Moyses. 10Ha ny sevis profoes arta yn Ysrael avel Moyses, neb a wrug an ARLOEDH y aswonn fas orth fas, 11yn oll an arwoedhyow ha marthusyon may hwrug an ARLOEDH y dhannvon dh'aga gul yn pow Ejyp dhe Faro, ha dhe oll y servysi, ha dhe oll y bow, 12ha rag oll an galloes meur hag oll an euth bras a dhispletyas Moyses a-wel dhe oll Ysrael.


Yudith 13 (ABK) - Bible Society\nYudith 13 ABK\nYudith a Dhibenn Holofernes\n1Pan dheuth nosweyth, y gethyon a omdennas yn skon. Bagoas a dhegeas an tylda a'n tu a-ves hag eskeas an servysi a-dhiworth y vester. I eth dhe'n gweli, rag pubonan o skwith drefenn an wledh dhe besya mar hir. 2Mes Yudith a veu gesys yn tylda hy honan oll, gans Holofernes a'y wrowedh war y weli, rag medhow fest o ev.\n3Ytho, Yudith re lavarsa dh'y maghteth sevel a'y sav yn-mes a'n chambour ha gortos hi dhe avodya, par dell wra hi dydhyow erell; rag hi re lavarsa hi dhe vos yn-mes rag hy fysadow. Re lavarsa hi an keth tra dhe Bagoas. 4Pubonan eth yn-mes, ytho, ha ny veu gesys y'n chambour denvyth, na bras na byghan. Ena Yudith, ow sevel a'y sav ryb y weli, yn-medh yn hy holonn, ‘A Arloedh Duw a bub galloes, mir y'n eur ma orth ober ow diwleuv rag gormola Yerusalem. 5Yth yw lemmyn an prys dhe weres dha ertach ha kompoesa ow thowl dhe dhistrui an eskerens, re omsevis er agan pynn.’\n6Hi eth bys peul an gweli ogas dhe benn Holofernes, ha kemmeres y gledha esa ow kregi ena. 7Hi a dheuth ogas dh'y weli, ha dalghenna blew y benn, hag yn‑medh hi, ‘Ro dhymm hedhyw nerth, A Arloedh, Duw Ysrael!’ 8Ena hi a weskis y gonna diwweyth gans oll hy nerth, ha treghi y benn dhiworto. 9Wosa henna, hi a rolyas y gorf a'n gweli ha tenna dhe'n leur an roes-wibes dhiworth an peulyow. Hi eth skon yn-mes ha ri penn Holofernes dh'y maghteth, 10neb a'n gorras yn hy sagh-boes. Ena an dhiw anedha a avodyas war‑barth, dell o aga us rag pysi. I a dremenas der an kamp, mos a-dro dhe'n nans, hag yskynna an menydh dhe Bethulia, ha dos dh'y yetow.\nYudith a Dhehwel dhe Bethulia\n11Yudith a armas a bellder dhe'n woelyadoryon orth an yetow, ‘Igerewgh, igerewgh an yet! Yma Duw, agan Duw, genen ni, ow tiskwedhes hwath y nerth yn Ysrael ha'y nerth erbynn agan eskerens, dell wrug ev hedhyw!’\n12Gwer hy sita, pan glewsons hy lev, a fistenas bys yet an dre ha gelwel war-barth henavogyon an sita. 13I a boenyas war-barth, bras ha byghan, rag skant ny allsons krysi hi dhe dhehweles. I a igoras an yet ha'ga degemmeres. Ena i a enowis tan rag ri golow, hag omguntell yn aga hyrghynn. 14Yn-medh hi dhedha yn lev ughel, ‘Gormelewgh Duw, gormelewgh e! Gormelewgh Duw, na gildennas y versi dhiworth chi Ysrael, mes distrui agan eskerens der ow leuv an nos ma!’\n15Ena hi a gemmeras an penn yn-mes a'n sagh ha'y dhiskwedhes, hag yn‑medh hi dhedha, ‘Ottomma, penn Holofernes, pennhembrenkyas an lu Assyriek, hag ottomma an roes-wibes yn-danni mayth esa ev a'y wrowedh yn y vedhwenep. An Arloedh re'n gweskis dhe'n leur dre leuv benyn. 16Dell vew an Arloedh, neb re'm difresas yn fordh mayth yth, ow fas vy yth o a'n ardhynyas dh'y dhistruyans, ha na gommyttyas ev pegh vyth genev, dhe'm defola ha shamya.’\n17Oll an bobel a veu sowdhenys yn feur. I a omblegyas dhe'n leur ha gormel Duw, hag yn-medhons war-barth, ‘Bennigys osta agan Duw, neb re uvelhas eskerens dha bobel.’\n18Ena yn-medh Uzzia dhedhi, ‘A vyrgh, benniges os gans an Ughella Duw a-ugh pub benyn oll y'n norvys; ha benniges re bo an Arloedh Duw, neb a wrug an nevow ha'n nor, neb re'th kevarwoedhas dhe weskel an penn dhiworth hembrenkyas agan eskerens. 19Nevra ny dhiberth dha wormola bys vykken dhiworth kolonnow a'n re a govha nerth Duw. 20Duw re wrontyo hemma dhe vos enor heb hedhi dhis, ha re woppro ev dhis gans bennathow, drefenn ty dhe argelli dha vewnans dha honan prys mayth o uvelhes agan kenedhel, ha ty a dhiallas agan argoll, ow kerdhes y'n hyns ewn a-rag agan Duw.’ Hag yn-medh oll an bobel, ‘Amen, Amen.’


Salmow 29 (ABK) - Bible Society\nSalmow 29 ABK\n1Rewgh dhe'n ARLOEDH, hwi vebyon Duw,\n2Rewgh dhe'n ARLOEDH an gordhyans a dhegoedh dh'y hanow;\ngordhyewgh an ARLOEDH yn tekter sansoleth.\n3Yma lev an ARLOEDH war an dowrow;\nan Duw a wolewder a wra taran;\nyma an ARLOEDH war an dowrow meur.\n4Lev an ARLOEDH yw galloesek,\nlev an ARLOEDH yw leun a splannder.\n5Lev an ARLOEDH a derr an kederwydh,\nha'n ARLOEDH a derr kederwydh Lebanon\n6Hag ev a wra dhedha terlemmel avel leugh,\nLebanon ha Siryon avel ojyon gwyls yowynk.\n7Lev an ARLOEDH a rann flammow tan;\n8lev an ARLOEDH a wra dhe'n difeyth krena,\nan ARLOEDH a wra dhe dhifeyth Kadesh krena.\n9Lev an ARLOEDH a wra dhe'n derow krena,\nhag a lommha an koesow;\nhag yn y dempel pubonan a gews a'y wolewder.\n10An ARLOEDH a esedh yn y se war an liv;\nha'n ARLOEDH a esedh avel Myghtern bys vykken.\n11An ARLOEDH a re nerth dh'y bobel;\nan ARLOEDH a vennik y bobel gans kres.


Apys - Wikipedia\nFlogh gorylla an menydh yn Ouganda\nApys (hanow Latin: Hominoidea) yw enevales y'n bagas dilost henwys prymatys hag yn wreydhek a Afrika mes a drig yn Asia Soth-Est ynwedh. Yn tyffrans dhe brimatys erel, yma gansa gwayans frank, yn arbennek y'n skoodh. Yma diw rann dhe'n ughteylu Hominoidea: an gybbon, po'n 'apa leha'; ha'n hominid, hemm yw an 'apa moyha'. Enevales goos tomm yns i gans mylgen war aga hroghen. An moyha apa yw an gorylla.\nLinyeth esplegyans ha diskwedhys yw an isteylu Homininae. A-ugh an boks melyn, yma an ughteylu: Hominoidea. Yn-danna gwelir an dhew looth Hominini ha Gorillini. Dres an bledhynnyow i a rannas dhe dhew ginda: Homo ha Pan.\nTeylu Hylobatidae: gybbones\nGybbon Lar, H. lar\nGybbon Leuvdu, H. agilis\nGybbon Borneo Müller, H. muelleri\nGybbon Arghans, H. moloch\nGybbon Kribys, H. pileatus\nGybbon Kloss, H. klossii\nGybbon Hoolock an West, H. hoolock\nGybbon Hoolock an Est, H. leuconedys\nChamang, S. syndactylus\nGybbon Kribys Du, N. concolor\nGybbon Kribys Du an Est, N. nasutus\nGybbon Hainan, N. hainanus\nGybbon Boghwynn an Dhyghow N. siki\nGybbon Boghwynn Kribys, N. leucogenys\nGybbon Boghvelyn, N. gabriellae\nTeylu Hominidae: apys meur\nKinda Pongo: orangutan\nOrangutan Borneo, P. pygmaeus\nOrangutan Sumatra, P. abelii\nKinda Gorylla: gorylla\nGorylla an West, G. gorilla\nGorylla an Est, G. beringei\nKinda Homo: den\nDen, H. sapiens\nKinda Pan: Chympansi\nChympansi, P. troglodytes\nApys a wrug esplegya dyworth simes nans yw adro dhe 25 milvil bledhen. Tamm ha tamm an eghennow dyffrans a rannas dhe'n eghennnow a-lemmyn. Yma gans gybbones breghow hir dhe leska dres an gwedhennow. Nyns us lost gans apys. Krysys yw apys bos moy skentel ha simes, rag ensampel, der usya toulys. Gwrys studhyansow meur ow tochya omdhegyans apys gans Jane Goodall, Dian Fossey ha Birute Galdikas. An eghennow dyffrans a vyw yn fordhow kowethasek. Yma gans pub eghen kesweythow kowethasek dyffrans. Gybbones a vyw avel koplow, an orangutan war y honan, gorylles yn bagasow byghan ha chympansis yn bagasow meur. Aga boos yw dyffrans ynwedh. Gorylles a dheber delyow, ha'n re erel a dheber frooth, kyn chympansis a dheber kig treweythyow. Marnas tus, pub apa yw ogas dhe vernans, drefen chanj bewva y'n koswigow glaw dre vras.\nGorylla an Est (Gorylla an menydh)\nMappow gwandrans[chanjya | pennfenten]\nGwandrans an gorylla\nGwandrans an orang utan\nGwandrans an chympansi ha bonobo\nDiwettha chanj an folen ma a veu an 13 Ebrel 2021, dhe 07:08.


Ned Maddrell - Wikipedia\nPyskador a Vanow veu Edward "Ned" Maddrell (c. 1877/8 – 27 mis Kevardhu 1974), hag orth termyn y vernans, diwettha kowser genesik a'n yeth manowek o.\nMen dhe gov Ned Maddrell, yn Rushen, Manow.\nWar-lergh mernans Sage Kinvig (c. 1870–1962), yth o Maddrell an unn den hwath bew a ylli leverel ev dhe gewsel Manowek dhyworth y flogholeth, kynth esa tus erel yn kettermyn a'n kewsi avel yeth nessa, wosa y dhyski diwettha y'ga bewnansow. Herwydh unn bennfenten, y'n jevo Maddrell nebes godhvos a Sowsnek kyns es dyski Manowek, hag ev a dhyskas Manowek gans y worvodrep.\nMaddrell a rekordyas nebes a'y gows a-barth gwithans yethonieth; rag ensampel, yn 1948 y rekordyas an pyth a sew a-dro dhe byskessa (yn Manowek, gans treylyans yn Kernowek):\nYn-medh "Ballooilley" dhodho:\n"Usi an kankres ow kramyas, a Joe?"\n"Cha nel monney, cha nel monney", dooyrt Joe. "T'ad feer ghoan".\n"Nameur, nameur", yn-medh Joe. "Pur skant yns".\nYma erthygel paper nowodhow a-dro dhe dheklinyans Manowek dhyworth 1960 (Res yw bloodh Maddrell avel 82) orth y venegi hag y dhevynna, awos nag o y'n termyn na marnas unn a dhew gowser genesik:\nNed Maddrell, a veu dhe vor orth 13 bloodh, a drovyas y hallas gwitha "bew" y Vanowek dre gewsel gans marners a wodhya Godhalek war lestri bretennek. Megys veu y'n drev bell a Cregneash, mayth os "den bodhar ha gocki ha vas dhe dhen vyth, marnas yth esa an Manowek dhodho". Nyns o hemma an kas y'n trevow brassa. "Nyns esa den vyth ena a vynni kewsel Manowek, kyn fe an re a'n jevo yn ta. Meth a berthi. 'Ny dhendyl nevra dinas dhis,' a leverens." Den koth ha bewek yw Ned, nebes bodhar mes pur brout a'y rol avel onan a'n diwettha kowsoryon genesik. "Yma rekordyansow tapa ahanav ow hwedhla yn Manowek", yn-medh ev, "yn Wordhen hag yn Amerika hag yn tylleryow na glewsys anedha".\nYth hevel bos da gans Maddrell y studh meur y hanow, hag ev a vynni yn fras dyski dhe dus yowynka yn dasserghyans an yeth kepar ha Leslie Quirk ha Brian Stowell. Pan visityas Taoiseach Wordhen Éamon de Valera an enys, ev a elwis Ned yn personek. Serrys re bia De Valera nebes bledhynnyow kyns orth an fowt a wrians a-barth governansow Breten ha Manow yn kever koll an yeth, ha danvon para a Gessedhek Lien Gwerin Wordhen gans kertik rekordya son rag gwitha an pyth o gesys.\nManowek re welas dasserghyans wosa y vernans, gras yn rann dhe'n skoodhyans a ros Ned Maddrell dhe dhyskadoryon yowynkka kyns gorfen y vewnans. Hedhyw y perthir kov anodho der areth vledhynnyek war an treusvewnans a yethow keltek, ostyes gans Gonisogeth Vanow hag Yn Çheshaght Ghailckagh.\nAn rekordyansow a Ned Maddrell gwrys yn 1964 gans Brian Stowell RBV\nRekordyans a Ned Maddrell war YouTube\nLast edited on 12 Ebrel 2021, at 21:44\nDiwettha golegyans an folen ma a veu an 12 Ebrel 2021, dhe 21:44.


Distilleries, Breweries & Vineyards near Dublin, County Dublin, Ireland - $22\nGuided tour of the Jameson distillery in Dublin, with a tasting of the Jameson Ginger & Lime\nA tour of the Dublin Jameson Distillery with tasting\nHaving been making whiskey since 1780, Jameson decided to establish a formal business back in 1810 forming The John Jameson and Son Irish Whiskey company. Jameson whiskey is Ireland's most popular whiskey that comes from a blended recipe.\nDiscover the bestselling Irish whiskey on this guided tour of the Jameson Distillery in Dublin. Located in the heart of Dublin, you will be enlightened on this journey of the Jameson whiskey brand on a 40-minute tour of the Jameson Distillery in Dublin. On this whiskey tour of the Jameson Dublin Distillery you will learn about the secrets of the Jameson distillation process before heading down to the distillery's JJ bar for a whiskey tasting of the Jameson Ginger and Lime.\nThe guided Jameson Distillery tour in conducted in English and the tours occur every 10 minutes and last for approximately 40 minutes.\nPlease be aware, to be able to take part in whiskey tastings at Jameson Distillery, you will need to be aged 18 years or older. This whiskey tour is extremely popular, please book as far in advance as possible.


Dewteronomi 6 ABK\n20Pan wovynn dha vab orthis y'n termyn a dheu, ow leverel, ‘Pandr'yw styr a'n dustuniow ha'n ordenansow ha'n breusow a worhemmynnis an ARLOEDH agan Duw dhywgh?’ 21ena ty a lever dhe'th vab, ‘Kethyon en ni dhe Faro yn Ejyp, ha'n ARLOEDH a'gan dros yn-mes a Ejyp dre leuv grev. 22An ARLOEDH a ros arwoedhyow ha marthusyon, bras ha drog, war Ejyp, war Faro, ha war oll y ji a-wel dhyn. 23Ev a'gan dros yn-mes alena, rag ma'gan drolla a-ji, dhe ri dhyn an tir a dos dh'agan tasow. 24An ARLOEDH a worhemmynnis dhyn gul oll an ordenansow ma, dhe berthi own a'n ARLOEDH agan Duw, rag may fo yn ta dhyn pub dydh oll, dh'agan gwitha yn few kepar ha hedhyw. 25Y fydh dhyn ewnder mar kwaytyn ni gul oll an gorhemmynn ma a-wel dhe'n ARLOEDH agan Duw, kepar dell worhemmynnis dhyn.’


Diskwedhyans 2 (ABK) - Bible Society\nAn Messaj dhe Efesus\n1‘Dhe el an eglos yn Efesus skrif: Neb a syns an seyth sterenn yn y dhorn dhyghow ha kerdhes yn mysk an seyth kantoler owrek a lever an taklow ma:\n2‘My a aswonn dha wriansow ha'th lavur ha'th perthyans, ha fatell na yllydh godhav tus dhrog, ha ty re brovas an re a lever aga bos abesteli heb bos yndellma, ha kavoes aga bos gowygyon. 3Yma genes perthyans; ty a wodhevis a-barth ow hanow, ha nyns osta skwithys. 4Byttegyns yma genev neppyth er dha bynn: ty re asas dha gerensa, kepar dell vedha wostalleth. 5Kovha, ytho, le may koedhsys anodho, ha kemmer edrek ha gwra an oberow dell wrussys kyns; poken dos dhiso yn skon a vynnav, ha gorra dha gantolbrenn mes a'y le, mar ny gemmerydh edrek. 6Mes an dra ma yma genes, ty dhe gasa gwriansow an Nikolaitanys a gasav vy ynwedh. 7Neb a'n jeffo skovarn, klewes ev an pyth a lever an Spyrys dhe'n eglosyow. Dhodho ev a fettho, my a re dhe dhybri a'n wydhenn a vewnans usi yn mysk paradhis Duw.\nAn Messaj dhe Smyrna\n8‘Ha dhe el an eglos yn Smyrna skrif: An taklow ma a lever an kynsa ha'n diwettha, a veu marow, ha devedhys yw dhe vewnans:\n9‘My a aswonn dha wriansow ha'th halar2:9 My a aswonn dha wriansow ha'th halar: War-lergh re a'n dornskrifow My a aswonn dha alar ha'th wriansow. ha'th voghosogneth (mes rych osta) ha my a aswonn blasfemi an re a lever aga bos Yedhewon, heb bos yndella, mes synaga Satnas yns i. 10Na borth own a nagonan a'n taklow na a wredh godhav. Otta, an jowl a wra tewlel re ahanowgh yn prison may fewgh prevys, ha galar a'gas bydh deg dydh. Bydh len bys yn ankow, ha kurun bewnans dhiso a rov. 11Neb a'n jeffo skovarn, klewes ev an pyth a lever an Spyrys dhe'n eglosyow. Seul a fettho ny vydh pystigys der an nessa mernans.\nAn Messaj dhe Pergamum\n12‘Ha dhe el an eglos yn Pergamum skrif: An taklow ma a lever ev ha ganso an kledha lymm dewvinyek:\n13‘My a aswonn le mayth esos trigys,2:13 My a aswonn le mayth esos trigys: War-lergh re a'n dornskrifow, My a aswonn dha wriansow ha le mayth esos trigys. le mayth usi tron Satnas, ha ty a syns ow hanow yn fast ha ny wrussys nagha ow fydh hwath y'n dydhyow na may feu ledhys Antipas ow merther len yn agas mysk, le may trig Satnas. 14Mes yma genev nebes taklow er dha bynn, rag yma genes ena an re a syns dyskas Balaam a dhyskas dhe Balak gorra maglenn a-dherag mebyon Ysrael dhe dhybri taklow offrynnys dhe idolys ha gul fornikashyon. 15Yndella ty ynwedh a'th eus re a syns dyskas an Nikolaitanys.2:15 an Nikolaitanys: War-lergh re a'n dornskrifow an Nikolaitanys, an pyth a gasav. 16Kemmer edrek; poken dos dhiso yn skon a vynnav hag omladh er aga fynn gans kledha ow ganow. 17Seul a'n jeffo skovarn, klewes ev an pyth a lever an Spyrys dhe'n eglosyow. Dhe neb a fettho y rov a'n manna kudhys dhe dhybri, ha ganso ev men gwynn a rov hag y'n men hanow nowydh skrifys, nag aswonn denvyth marnas ev a'n degemmer.\nAn Messaj dhe Thyatira\n18‘Ha dhe el an eglos yn Thyatira skrif: An taklow ma a lever Mab Duw a'n jeves dewlagas kepar ha flamm a dan, ha treys kepar ha brest fin:\n19‘My a aswonn dha wriansow ha'th kerensa ha'th fydh ha'th wasonieth ha'th perthyans; ha'th wriansow wortiwedh yw moy es dha wriansow wor'talleth. 20Byttegyns, yma genev hemma er dha bynn: ty dhe asa an venyn na Yezebel a elow hy honan profoeses dhe dhyski ha dynya ow gwesyon dhe wul fornikashyon ha dybri taklow offrynnys dhe idolys. 21Ha spas a res vy dhedhi dhe gemmeres edrek, mes ny vynn hi kemmeres edrek a'y fornikashyon. 22Otta, my a's tewl yn gweli, ha'n re na a wra avoutri gensi yn galar meur, mar ny gemmerons edrek a'ga gwriansow. 23Ha my a ladh hy fleghes yn farow; ha'n eglosyow oll a wra godhvos ow bos neb a hwila an lonethi ha'n kolonnow: hag y rov dhywgh hwi pubonan war-lergh agas gwriansow. 24Mes dhywgh hwi y lavarav, ha dhe'n re erell yn Thyatira, dhe vyns na'n jeffo an dyskas ma, na wodhva, dell leverons, downderyow Satnas: ny worrav warnowgh begh arall. 25Mes an pyth usi genowgh seulabrys synsiwgh ev fast erna dhyffiv. 26Ha dhe neb a fettho ha gwitha ow gwriansow bys y'n diwedh,\nmy a re galloes war an kenedhlow,\n27dh'aga rewlya gans gwelenn horn,\nkepar ha lestri pri, y fydhons i terrys dhe demmyn,\n28kepar dell dhegemmeris vy dhiworth ow Thas; my ynwedh a re dhodho an Vorlowenn. 29Neb a'n jeves skovarn, klewes ev an pyth a lever an Spyrys dhe'n eglosyow.


Compare Bible readings for Romanyon 15 in the ABK and the ESV - Bible Society\nAmbition • Evangelism\nPles Re Erell, a-der Dha Blesya dha Honan\n1Y tegoedh dhyn ni neb yw krev perthi difygyow an re wann, heb omblesya. 2Plegyn ni, peub ahanan, dh'y gentrevek rag da, rag y dhrehevel. 3Rag ny omblesya Krist; rag dell yw skrifys, ‘Kabel an re a'th kabla a goedhas warnav.’ 4Rag pypynag a veu skrifys kyns a veu skrifys rag agan dyski, rag may hwrellen der agan perthyans ha dre gonfort an skryptors, kavoes govenek. 5Re rollo dhywgh an Duw a berthyans hag a gonfort may fewewgh yntredhowgh y'n keth kessenyans herwydh Krist Yesu, 6rag may hwormollowgh war-barth gans unn ganow Duw ha Tas agan Arloedh Yesu Krist.\nAn Aweyl rag Yedhewon ha'n Kenedhlow War-barth\n7Kemmerewgh ytho an eyl y gila, par dell re'gas kemmeras Krist rag glori Duw. 8Rag y lavarav dhywgh y teuth Krist ha bos menyster dhe'n re drodreghys rag gwirder Duw, rag surhe an ambosow a veu res dhe'n tasow, 9ha rag may hwormolla an kenedhlow Duw rag y dregeredh. Dell yw skrifys,\n‘Rakhenna my a vynn dha wormel yn mysk an kenedhlow\nha kana dhe'th hanow jy’;\n10hag arta ev a lever,\n‘Lowenhewgh, A genedhlow oll, gans y bobel!’\n‘Gormelewgh an Arloedh, an kenedhlow oll,\nhag a'n gormeles an poblow oll!’\n12Hag arta Ysay a lever,\n‘Gwreydhenn Yesse a dheu,\nneb a sev dhe rewlya an kenedhlow,\nynno an kenedhlow a's tevydh govenek.’\n13Re'gas lanwo an Duw a wovenek a bub lowender hag a gres yn krysi, rag may palshahowgh yn govenek dre alloes an Spyrys Sans.\nAn Charj dhe Powl avel Aweyler\n14Ha surhes ov ow honan, ow breder, yn agas kever, hwi ynwedh dhe vos leun a dhader, lenwys a bub godhvos, had abel dhe ri kusul an eyl dh'y gila.15:14 dhe ri kusul an eyl dh'y gila: Po dhe geski an eyl y gila. 15Ha my a skrifas dhywgh moy hardh, yn rann dhe dhri dh'agas kov, der an ras a veu res dhymm gans Duw, 16rag may fiv vy menyster Yesu Krist dhe'n kenedhlow, avel oferyas dhe aweyl Yesu Krist rag may fo offrynn an kenedhlow kemmeradow, sanshes gans an Spyrys. 17Bostya a'm beus yn Yesu Krist rag an gonis rag Duw. 18Rag ny vynnav bedha kewsel a-dro dhe dravyth a-der an pyth a wrug Krist ynnov dhe wul an kenedhlow gostydh, dre er ha dre ober, 19dre alloes arwoedhyow hag anethow, dre alloes Spyrys Duw, bys may hyllyn kowlwul pregoth aweyl Yesu Krist dhiworth Yerusalem hag yn kylgh bys yn Illyrikum, 20yndella fest ow strivya pregoth an aweyl, y'n tylleryow ma na veu henwys Krist kyns, rag na dhreheffen war sel onan arall, 21mes dell yw skrifys,\n‘An re ma na veu pregewthys dhedha a wel,\nha'n re na glewsons a wra konvedhes.’\nTowl Powl dhe Vos dhe Rom\n22Yndella fest yn fenowgh lettys veuv na dheuth vy dhywgh. 23Mes lemmyn nyns eus tyller dhymm y'n ranndiryow ma, ha hwans re'm beu a dhos dhywgh nans yw nebes blydhynyow, 24pan wrylliv vyajya dhe Spayn. Rag govenek a'm beus, pan dremenav dresowgh, a'gas gweles ha genowgh dhe vos dannvenys war ow fordh, wosa my dhe vos lenwys ahanowgh yn rann. 25Mes lemmyn my a dhe Yerusalem ow menystra dhe'n syns. 26Rag da o gans Masedonia hag Aghaia provia nebes rag an voghosogyon yn mysk an syns yn Yerusalem. 27Rag da o gansa ha kendonoryon dhedha yns, rag mar kevrenna an kenedhlow gansa yn aga thaklow spyrysek, y tegoedh dhedha ynwedh yn taklow a'n kig menystra dhedha. 28War-lergh gorfenna hemma ytho ha war-lergh selya dhedha an frut ma, yth av dredhowgh dhe Spayn; 29ha my a woer, pan dhyffiv, y hwrav dos dhywgh yn leunder bennath Krist.15:29 bennath Krist: War-lergh re a'n dornskrifow bennath aweyl Krist.\n30My a'gas pys, a vreder, der agan Arloedh Yesu Krist, ha dre gerensa an Spyrys may striffyowgh genev yn agas pysadow dhe Dhuw a'm govis, 31rag may fiv delivrys a'n dhiskryjygyon yn Yudi ha may fo ow gonis rag Yerusalem degemmeradow dhe'n syns, 32rag may tyffiv dhywgh yn lowender dre vodh Duw ha powes genowgh. 33Ha'n Duw a gres re bo genowgh hwi oll. Amen.


Nebes Geryow Kernewek: Gwariow kartennow ha kartennow-gwari\nMy a gar gwariow kartennow, ha nyns eus meur skrifys a-dro dhedha yn Kernewek. Dre vras, kales yw kavoes geryow rag kartennow-gwari yn gerlyvrow Kernewek, a-der gerlyver Sowsnek-Kernewek N.J.A. Williams. Ynwedh, nebes kartennow-gwari yw kampoellys yn Alys y’n Vro a Varthusyon, treylys a’n Sowsnek gans Ray Edwards. Ytho my a vynn dyllo gerva vyghan tennys a’n diw bennfenten ma, gans ow frofyansow ow honan. (Notenn: y kevir oll an geryow a syw, marnas an re merkys gans * po †, yn gerlyver Williams):\nsuit sewt (h. gor.)\nclubs mellyon (h. kun.)\ndiamonds kwarels* (h. gor. l.)\nhearts kolonnow (h. ben. l.)\nspades palyow (h. ben. l.)\ntrump trygh† (h. gor.)\n* Williams a brof ‘dyamons’ (f. 90)\n† Williams a brof ‘trump’ (f. 392)\nAn ger club yn Sowsnek a dheu a’n sewt bastone ‘fustow’ yn kartennow italianek. Yn kartennow italianek, spaynek, ha portyngalek -- kepar hag yn kartennow tarokk (tarot, dhiworth an ger italianek tarocco) -- arwoedh an sewt ma yw fust. Mes an arwoedhow-sewt sowsnek a dheu dhiworth Pow Frynk, le may henwir an sewt ma trèfle ‘mellyonenn’.\nYn Pow Frynk, hanow an sewt ma yw carreau, an pyth yw ‘leghenn’ po ‘kwarel’ yn Kernewek. My re dhewisas ‘kwarels’ rag hanow an sewt ma, ger kehaval orth carreaux, mes martesen ‘legh’ (unnplek ‘leghenn’) a via gwell gans tus erell. Yn y erlyver, Williams a brof ‘dyamons’, dhiworth an ger sowsnek diamond, mes rag deskrifa roth an arwoedh, an ger ‘losanjow’ a via gwell (gwelewgh gerlyver Nance, f. 104, ha gerlyver Williams, f. 90). Dell grysav, ny gevir an keth ger rag an gemm ‘adamant’ ha’n shap ‘losanj’ saw yn Sowsnek, ytho an ger kernewek ‘adamantys’ ny via dewis da rag hanow an sewt ma.\nAn ger spade yn Sowsnek a dheu a’n sewt spade ‘kledhedhyow’ yn kartennow italianek. Yn kartennow tarokk, ha kartennow dhiworth Europ a’n barth deghow, arwoedh an sewt ma yw hwath kledha. Yn Pow Frynk, bro enesik agan arwoedhow-sewt ni, byttegyns, hanow an sewt ma yw pique, ‘pik’. Mes yn Kernewek, gwell via genev usya ‘pal’, an ger profys gans Williams -- da yw rag deskrifa shap an arwoedh, ha gwiw yw rag Kernow, gans hy istori a balyow ha dus bal.\nAn ger trump a dheu a’n ger italianek trionfo ‘trygh’ yn italianek, drefenn kartenn a’n sewt ma dhe fetha kartennow a bub sewt arall.\nRag pella derivadow a’n istori a wariow kartennow ha kartennow-gwari (yn Sowsnek), gwelewgh an wiasva ma.\nPostys gans Benjamin Bruch dhe 14:06.


Plew Golom - Wikipedia\nPlew Golom (Sowsnek: St Columb Major) yw tre vian in Kernow cres, dro dha 8 km dhort an Mor Keltek, in randir Rostormel. Castel Dynas hag udn pednventen Dowr Fala ujy i'n blew. Eglos an dre a veu drehevys i'n 15ves cansvledhan; yma dhedhy tour teg, crows Colom sans, ha lyther gras scrifys gen an mytern Charlys I dha bobel Kernow. 3 984 o poblans an blew in termyn nyveryans 2001.\nIn 1645 th'era batel vian an Bresel Civil i'n blew. Th'era lu an Mytern owth ostya i'n dre pan dheuth lu an Seneth in-dadn Syr Thomas Fairfax dhort Vosvenehy. Caslu Nathaniel Rich a-barth an Seneth a wrug fetha huny an Prens.\nJamys Paynter a wrug disclerya in Plew Golom in 1715 bos Jamys Francis Edward Stuart an nessa mytern woja mernans an vyternes Ann. Woja hedna, les Lanstefan a wrug ervyra bos Paynter ancablys a draison.\nI'n 19ves cansvledhan, th'era an omdowler Jamys Polkinghorne owth obery udn dywoty in Plew Golom, an Red Lion.\n↑ George Clement Boase (1890). Collectanea Cornubiensia. Netherton and Worth, 672.\nStock a-dro dhe Gernow yw an erthygel ma. Hwi a yll gweres Wikipedya der y efani.\nLast edited on 11 Meurth 2013, at 10:35\nDiwettha golegyans an folen ma a veu an 11 Meurth 2013, dhe 10:35.


1Tri dydh wosa Festus dhe entra an ranndir ev eth yn-bann dhe Yerusalem dhiworth Sesarea, 2ha'n bennoferysi ha ledyoryon an Yedhewon a ros dherivas dhodho erbynn Powl ha pysi, 3ow kovynn favour dhiworto, ma'n galwa dhe Yerusalem, rag yth esens ow mynnes kontrewaytya rag y ladha y'n hyns. 4Gans henna Festus a worthybis y fedha Powl synsys yn Sesarea, hag yth ervira ev y honan mos di a verr spys. 5‘Ytho’, yn-medh ev, ‘An re na yn agas mysk ha dhedha awtorita, ens yn-nans genev, ha mars eus neppyth kamm y'n gour, kuhudhens ev.’\n23Rakhenna ternos Agrippa ha Bernise a dheuth, meur aga ryelder, ha pan entersens y'n vreuslys, gans an tribunyon ha gwelhevin an sita, Festus a worhemmynnis ha Powl a veu dres. 24Ha Festus a leveris, ‘Myghtern Agrippa, ha keniver eus omma genen ni, hwi a wel an den ma, hag a-dro dhodho oll an gemmynieth yedhowek a'm pysis, hag y'n Yerusalem hag omma, ow kria na dhelledh ev dhe vewa na fella. 25Byttegyns, my a gonvedhas na wrug ev travyth ow tervynn an mernans, mes pan elwis ev y honan orth an Emperour, my a erviras y dhannvon. 26Mes nyns eus dhymm travyth sertan dhe skrifa dhe'm arloedh yn y gever; rakhenna my re'n dros a-ragowgh, dres oll a-ragos tejy, myghtern Agrippa, may kyffiv neppyth dhe skrifa wosa y vos apposys. 27Rag, dell hevel dhymm, erbynn reson yw dannvon prisner heb diskwedhes an kuhudhansow er y bynn.’


Planetik - Wikipedia\neghen a daklen steroniethel\nplanetik, korf byghan y'n Kevreyth Howlek\nkevreyth kolmys gans gravedh\nPlanetik yw korf karrek y'n efanvos. An brassa niver a'n huni aswonnys dhyn yw desedhys y'n Kevreyth Howlek ow resek a-dro dhe'n Howl. Ymons i avel planettys mes le aga myns. I a wra varya yntra pur vyghan (le ages karr) ha meur 600 mildir (1,000 km) yn aga threuslinen. Nebes planetigow a's teves loryow.\nPlanetigow a dhiskwedh avel ster byghan y'n ebron, mes i a wra gwaya y'n ebron drefen aga bos resek a-dro dhe'n Howl, ha ster ow heveli gwaya drefen an Nor dhe droyllya. Kepar ha planettys, ny wra planetigow aga golow aga honan mes dastewynna golow an Howl. Aga shap a yll bos avrewlys.\nGiuseppe Piazzi a dhiskudhas an planetik kynsa, yn 1801. Ev a'n gelwis Ceres, ha Ceres yw an korf moyha y'n Grugys Planetik. Re erel, kepar ha Juno, Pallas, ha Vesta veu diskudhys awosa. Erbynn an 1850ow, diskudhys veu keniver bos res dh'aga nivera ow talleth gans Ceres avel niver 1. Hedhyw steronydhyon a us pellwelleryow ha jynnys-amontya dhe dhiskudha milyow a blanetigow pub mis. Onan a'ga forposow yw dargana plowghyansow planetigow.\nPlanetigow yw an karrygi ha stoffow erel yw gesys wosa furvyans an Kevreyth Howlek. An karrygi ma o re vyghan dhe guntel war-barth rag gul planet. Re anedha yw gwrys a karbon po alkan. Klassys ynsi ow krog war pypynag yw war an enep, hemm yw aga spektra, ow komprehendya Sort M (alkan), S (karrek) ha C (karbon).\nAn brassa niver a'n planetigow yn agan Kevreyth Howlek yw desedhys y'n Grugys Planetik yntra Meurth ha Yow, mes yma lies unn nag yw y'n Grugys Planetigow ynwedh, kepar ha an planetigow Trojan yn resegva Yow. An re na a dheu ogas dhe'n Nor yw gelwys Planetigow Ogas-Norvys. Lies godhonydh a breder planetigow ow plowghya an Norvys dhe ladha an arghpedrevanes ha hwarvansow difeudha erel.\nCeres, an planetik moyha (appoyntys avel plant korr lemmyn)\nTyller an Grugys Planetigow y'n Kevreyth Howlek\nPlanetik 2014 JO25\nKowdell, breow ha mujovennow war blanetik Vesta (niver 2)\nMyns an planetigow moyha kehevelys ha'n Loor\nEros ow troyllya\nPlanetik 243, henwys Ida\nSkeusen a blanetiik (253) Mathilde\nAn kynsa planetik godrigys gans lorell, Gaspra yn 1981\nDiwettha golegyans an folen ma a veu an 1 Me 2022, dhe 20:58.


Elven gymyk, polter helosk\nperiod 6, bagas 5\nElven gymyk yw tantalom, niver 73 y'n Vosen Beriodek. Y furvell gymyk yw Ta. An hanow a dheu dhyworth an hanow Tantalos, den kasadow yn mytholegieth grek.\nNyns eus rann vewoniethel dhe dantalom, ha nyns yw gwenonek. Usys yw tantalom yn ympyansow medhegel. Diskudhys veu tantalom yn 1802 gans Anders Gustav Ekeberg (1767-1813), Professor Kymyk yn Pennskol Uppsala, Sweden. Traweythyow kevys yw yn naturel avel an alkan. An chif monow yw tantalit ha samarskit. Repoblek Werinel Kongo yw an askorrer moyha, ha nessa Ostrali, Pow Tay ha Brasil, mes an brassa rann yw kevys avel isaskorr purhe sten. Askorrans ollvysel yw a-dro dhe 1700 tonnas. Pur gales yw dhe dhigelmi tantalom dhyworth niobiom.\nUsys yw tantalom yn peswar sort a dhevnydh: pan vo edhom dhe alkan a worthsevel tempredh ughel; daffar tredanek hag elektronek; ympyansow leuvvedhegel; hag rag ardhyghtya kymygyon kesknius. Pur gostek yw.\nPoos atomek tantalom yw 180.95. Y boynt teudhi yw 2996°C ha'y boynt bryjyon yw 5425°C, ha'y dhosedh yw 16.7kg an liter. Alkan splann arghansek yw, medhel pan yw pur. Tantalom karbid yw moy kales ages adamant.\nAskorrans ollvysel tantalom\nTus bal yn Repoblek Werinol Kongo\nAndres Gustav Ekeberg\nDiwettha golegyans an folen ma a veu an 16 Ebrel 2022, dhe 22:42.


Mernans - Wikipedia\nAn lymnans ma yw vanitas, eghen a art desinys dh'agan kofhe agan bos marwel.\nMernans yw an diwedh a vewnans yn organedh. Pub aktivita byw ha bewoniethel a'n organedh a hedh, y'ga mysk an brys ha'n sensys. Yma bewnans finwethys dhe bub tra a vew hag y hwra puptra merwel wortiwedh. Herwydh usadow, remenans an organedh hag o byw a dhalleth pedri yn skon wosa mernans. Marow yw an hanow gwann rag taklow a verwis.\nYn tus hag yn lies eneval aral, an sinell gemmyn rag mernans yw an golon dhe hedhi lamma ha ny yll bos dastallethys, po aktivita an ympynnyon dhe hedhi. Yn medhegneth, mernans yw pan hedh an golon lamma moy es nebes mynysennow. Treweythyow, tus a yaghha kyn hwrug an golon hedhi 30 mynysen, kepar hag yn kasys a veudhi yn dowr oor.\nYn fenowgh, y hwithrir an mernans a dus rag an skila, yn arbennik gans drogoberow (kepar ha moldrans), gwall po kleves a yll pesya ladha tus erel. Hwilas an skila a mernans yw arbennekter medhegel henwys pathologieth. Y'n 21a kansvledhen, a-dro dhe 150,000 den a verow pub dydh dres oll an bys. Dew dressa rann anedha yw awos kothni. Pan wra tus kewsel a-dro dhe daklow, klevesow po hwarvosow a gawsyas mernans, an re na yw gelwys marwel po mortal.\nNebes a grys bos enev dhe dus (ha martesen miles erel) avel keworrans dhe'n korf fysegel ha krysi y hyll an enev pesya heb korf y'n neb bys a dheu, gwaya yn korf nowydh genys (dasynkarnatya) po hedhi bos. Yma kryjyansow dyffrans dhe relyjyons ow tochya an mater ma. Yma devosow arbennik dhe lies gonisogeth rag kofhe, solempnya ha gul revrons dhe'n re marow.\nDiwettha golegyans an folen ma a veu an 28 Du 2021, dhe 02:22.


Paperyow nowodhow – Kresen Kernow\nHome Agan kuntellow Gidys dhe’n kuntellow Paperyow nowodhow\nKresen Kernow a syns meur a dhasskrifow a baperyow nowodhow Kernewek war gorrfylm, y’ga mysk an re yn prynt, kepar ha The West Briton (ow tedhya dhyworth 1810 bys dhe’n jydh ma) ha’n Cornish Guardian (1901 bys dhe’n jydh ma), ha’n re yn-mes a brynt, y’ga mysk Royal Cornwall Gazette (1801–1951) ha’n Cornish Telegraph (1851–1915). An Sherborne Gazette a’n jeves nowodhow ha dedhyow dhyworth 1737.\nPaperyow nowodhow yw fenten splann a istori leel, hag y hyllons i ri golok yn pub tra dhyworth an gewer bys dhe hwarvosow leel, askorrasow koynt yw argemynnys bys dhe brofyansow ober. Derivasow a-dro dhe dhinythyans, demedhyans ha mernans yw fenten dhe les rag kedhlow a-dro dhe istori teylu.\nMyns ow kressya a baperyow nowodhow leel yw kavadow dhe hwilas warlinen der an Govskrifva Vretennek Paperyow Nowodhow.\nY hyllir iskarga omma an rol leun a Baperyow Nowodhow orth Kresen Kernow (Sowsnek).


Molybdenom - Wikipedia\nElven gymyk yw molybdenom, niver 42 y'n Vosen Beriodek. Y furvell gymyk yw Mo. An hanow a dheu dhyworth an ger Greka molybdos, o styrya plobm. Moon molybdenom, molybdenit y hanow, yw hevel y semlant dhe grafyt, ha kemyskys o an dhew gans moon plobm.\nperiod 5, bagas 6\nEssensek yw molybdenom dhe bub eghen byw, mes yn mynsow munys. Re volybdenom a wra kawsya difasyansow kynfloghel. Yma a-dro dhe ugans ensaym ow komprendya molybdenom. Nitrogenas, kevys yn gwreydh fav, a dreyl nitrojen dhyworth an ayr dhe ammonya. Algi a wra devnydh a ensaym molybdenom dh'aga hartha dhyworth sulfur. An ensaym a'y dreyl dhe dimethyl sulfid, an gass hag drefen y fler a denn ydhyn an mor dhe rannow le mayth yw meur a algi hag awos hemma, meur a buskes. Ensaym enevales, xanthin oksidas, a askorr trenken urik, ha pan vo'n ensaym ma re weythresek, hemm a wra ledya dhe'n kudyn gowt.\nUsys yw an isotop radyoweythresek molybdenom-99 yn klavjiow dhe wul teknetiom-99. Teknetiom-99 a greun yn organow an korf, gans gweres diagnosans.\nDiskudhys veu molybdenom rag an kynsa prys gans Karl Scheele yn 1778, mes an kynsa dh'y enyshe veu Peter Jacob Hjelm (1746-1813) yn Uppsala, Sweden yn 1781.\nUsys o dur molybdenom dhe wul tankow yn Kynsa Bresel an Norvys drefen y vos krev ha skav.\nAskorrys yw a-dro dhe 250,000 tunnas an vledhen, dre vras y'n Statys Unys, Chile, Kanada ha Russi. An chyf moon yw molybdenit. Awos y boynt treudhi ughel, nyns yw askorrys avel alkan, mes avel polter loos dell yw usys. Usys yw lemmyn dhe wul daffar elektonek ha tredanel, dhe wul gweder, ha dhe wul dur-moly, dhe les yn kesrannow kerri ha jynnow ebron.\nPoos atomek molybdenom yw 95.94, y boynt treudhi yw 2617°C ha'y boynt bryjyon yw 4612°C. Y dhosedh yw 10.2kg an liter. Alkan lentrus arghansek yw ev, nebes medhel pan vo pur.\nUsys yw dur-moly yn tankow\nUsys yw dur-moly yn jynnow-ebron\nFurvyans gwrysow an ensaym xanthin oksidas\nAn ensaym nitrogenas\nLast edited on 12 Meurth 2021, at 00:07\nDiwettha golegyans an folen ma a veu an 12 Meurth 2021, dhe 00:07.


Zekaria 12 (ABK) - Bible Society\n1Begh ger an ARLOEDH12:1 Begh ger an ARLOEDH: Po Dargan: Ger an ARLOEDH. a-dro dhe Ysrael. An ARLOEDH, neb a les an nevow, ha fondya an nor, ha formya spyrys mab-den a-ji dhodho, a lever: 2Awotta my a wra Yerusalem hanaf a benn-dro rag oll an poblow y'n kyrghynn; ha rag Yuda ynwedh, pan vydh Yerusalem keys a-derdro. 3Y'n jydh na my a wra Yerusalem karrek veghus rag oll an poblow. Myns yw beghys gensi a vydh skwardys yn sevur, pan omguntell oll kenedhlow an norvys er hy fynn. 4Y'n jydh na, yn-medh an ARLOEDH, my a wra gweskel pub margh gans sowdhan, ha'y varghek gans muskokter. My a iger ow dewlagas orth chi Yuda, mes my a wra gweskel pub mergh a'n kenedhlow gans dellni. 5Ena kordhow Yuda a lever yn aga holonn, ‘Trigoryon Yerusalem yw nerth dhymm, dre ARLOEDH an luyow aga Duw.’\n6Y'n jydh na, my a wra kordhow Yuda avel pott tanek yn mysk prennyer, avel faglenn tan yn mysk manalow. I a wra devorya dhe'n dyghow ha dhe'n kledh oll an poblow y'n kyrghynn, mes Yerusalem a vydh annedhys arta yn hy tyller hi, yn Yerusalem.\n7An ARLOEDH a wra sawya tyldow Yuda wostalleth, rag na vo enor chi Davydh ha trigoryon Yerusalem brassa ages Yuda. 8Y'n jydh na an ARLOEDH a vydh skoes dhe drigoryon Yerusalem; ev neb yw difreth yn aga mysk an jydh na a vydh avel Davydh, ha chi Davydh a vydh avel Duw, avel el an ARLOEDH a-ragdha. 9Y'n jydh na my a hwila kowldhistrui oll an kenedhlow a dheu erbynn Yerusalem.\nKyni ragdho Ev Neb a Wansons\n10Ha my a wra diveri war ji Davydh ha trigoryon Yerusalem spyrys a ras ha pysadow. I a wra mires warnav vy neb re wansons, ha kyni ragdho avel kynvann rag an unn vab, ha mornya ragdho yn hwerow avel galar rag an kynsa-genys. 11Y'n jydh na an kynvann yn Yerusalem a vydh meur, avel kynvann Hadad-rimmon yn nans Megiddo. 12Ha'n tir a wra kyni, pub teylu orto y honan; teylu chi Davydh orto y honan, ha'ga gwragedh orta aga honan; teylu chi Nathan orto y honan, ha'ga gwragedh orta aga honan; 13teylu chi Levi orto y honan, ha'ga gwragedh orta aga honan; teylu chi Shimei orto y honan, ha'ga gwragedh orta aga honan; 14oll remenant an teyluyow orta aga honan, ha'ga gwragedh orta aga honan.


1 Makkabeyon 3 (ABK) - Bible Society\n1 Makkabeyon 3 ABK\n1Ena Yudas y vab, henwys Makkabeus, a sevis yn-bann yn y le. 2Oll y vreder hag oll re junsa gans y das a'n gweresas; yn lowenek yth esens ow patalyas a-barth Ysrael.\n3Ev a gressyas glori y bobel.\nAvel kowr ev a wiskas y lurik;\nev a omwrogysas gans arvwisk a vresel hag a vatalyas,\now kwitha an kamp gans y gledha.\n4Avel lew o yn y weythresow,\navel lewik owth usa war-lergh preydh.\n5Ev a helghyas an dus dhilagha;\nev a loskas an re esa ow trobla y bobel.\n6Tus dhilagha a gildennas rag own anodho;\noll oberoryon anlaghedh o konfondys;\nha delivrans a sewenis yn y leuv.\n7Ev a hwerowhas lies myghtern,\nmes ev a lowenhas Yakob gans y weythresow,\nha'y govadh yw benniges bys vykken.\n8Ev a dremenas dre sitys Yuda;\nev a dhistruis an re dhidhuw yn-mes a'n tir;\nev a dreylyas sorr dhiworth Ysrael.\n9Gerys-da o bys yn pennow an norvys;\nev a guntellas war-barth an re esa ow merwel.\n10Apollonius a guntellas war-barth Jentilys ha lu bras a Samaria rag omladh erbynn Ysrael. 11Pan wodhya Yudas anodho, ev eth yn-mes dh'y vetya, hag ev a'n gweskis ha'y ladha. Lies a veu goliys hag a goedhas, ha'n re erell a fias dhe'n fo. 12Ena i a synsis aga freydhyow, ha Yudas a gemmeras kledha Apollonius, hag yth esa owth olahd ganso dre remenant y vewnans.\n13Pan glewas Seron, kaslewydh lu Syria Yudas dhe guntelles routh vras, bagas a dus lel hag a wortas ganso ha mos dhe vatalyas, 14ev a leveris, ‘My a wra may fiv gerys-da, ha kavoes enor y'n wlaskor. My a vatal erbynn Yudas ha'y gowetha, hag a skornyas gorhemmynn an myghtern.’ 15Ena ev a dhallathas kaskyrgh, ha lu krev a dus dhidhuw eth yn-bann ganso rag y weres, rag tyli dial war an Ysraelysi.\n16Pan nesas dhe volgh Beth-horon, Yudas eth yn-mes dhe vetya orto gans bagas byghan. 17Mes pan welsons an lu ow tos rag metya orta, yn-medhons dhe Yudas, ‘Fatell yllyn ni, nebes dell on, batalyas orth routh mar veur ha krev? Ha skwith glan yth on, rag ny dhyb'syn travyth hedhyw.’ 18Yudas a worthybis, ‘Lies a yll bos kyrghynnys yn es gans nebes, rag yn golok Nev nyns eus dyffrans yntra sawya gans lies po gans nebes. 19Ny dheu trygh yn batel dre vraster an lu, mes nerth a dheu dhiworth Nev. 20I a dheu er agan pynn yn goeth meur ha yn anlaghedh rag agan distrui ni ha'gan gwragedh ha'gan fleghes, ha rag agan ravna, 21mes yth eson owth omladh a-barth agan bewnans ha'gan laghys. 22Ev y honan a's skwatt a-ragon, ha hwi, na berthewgh own anedha.’\n23Kettell worfennas kewsel, ev a lemmis warnedha distowgh, ha Seron ha'y lu a veu skwattys a-ragdho. 24I a's chasyas war-nans yn bolgh Beth-horon bys y'n plen; eth kans anedha a goedhas, ha'n re erell a fias dhe bow an Filistysi. 25Ena tus a dhallathas perthi own a Yudas ha'y vreder, hag euth a goedhas war an Jentilys yn aga hyrghynn. 26Y er-da a dheuth dhe dhiwskovarn an myghtern, hag yth esa an Jentilys ow kewsel a vatelyow Yudas.\n27Pan glewas myghtern Antioghus an derivadow ma, fest serrys o; hag ev a dhannvonas ha kuntelles oll nerthow y wlaskor, lu fest krev. 28Ev a igoras y arghow ha ri gobrow unn vlydhen dh'y soudoryon hag erghi dhedha bos parys rag pub edhomm. 29Ena ev a welas bos gorfennys an arghans yn y dresorva, ha tollow an tir dhe vos byghan drefenn an strifow ha'n droglamm dres ganso war an tir dre dhefendya an laghys re bia a-dhia'n dydhyow a-varra. 30Prederus o na'n jeffo kemmys arghasow kepar ha dell y'n jevo kyns rag y gostow ha rag an rohow a ri yn hel moy es an vyghternedh kyns. 31Pur benndegys o; hag ev a erviras mos dhe Persia ha kemmeres trubyt an ranndiryow na ha kuntelles arghasow pals.\n32Ev a asas Lysias, den a vri a linyeth ryel, war negysyow an myghtern a'n avon Ewfrates bys yn oryon Ejyp; 33hag ynwedh ev a'n apoyntyas dhe witha war Antioghus y vab bys pan dhehwella. 34Hag ev a dhelivras dhodho hanter a'y lu war-barth gans an olifanses, hag a ros dhodho kevarwoedhyans a-dro dhe oll a vynna ev dhe vos gwrys, hag yn arbennik a-dro dhe drigoryon Yudi ha Yerusalem. 35Y tegoedho dhe Lysias dannvon lu er aga fynn rag aga hisya ha distrui nerth Ysrael ha remenant Yerusalem, ha dilea an kov anedha a'n tyller. 36Y tegoedho dhodho ynwedh trevesiga estrenyon yn aga ranndir oll, ha lesranna aga thir. 37Ena an myghtern a gyrghas an hanter gesys a'y gasoryon hag eth a Antiogh y bennsita y'n seythves ha seyth-ugensves blydhen.3:37 165 kyns Krist. Ev a dreusis an avon Ewfrates hag yth eth der an ughella rannvroyow.\nPareusyans rag Batel\n38Lysias a dhewisas Ptolomi mab Dorymenes, ha Nikanor ha Gorgias, tus nerthek yn mysk kowetha an myghtern, 39hag a dhannvonas gansa dew-ugens mil a'n troeslu ha seyth mil a'n marghoglu rag mones yn pow Yuda ha'y dhistrui, par dell arghsa an myghtern. 40Ytho i eth dhe-ves gans aga lu oll, ha pan ens devedhys i a gampyas yn kyrghynn Emmaus y'n plen. 41Pan glewas gwikoryon an ranndir pyth o leverys anedha, i a dhros shour a arghans hag owr, ha kargharow, hag yth ethons dhe'n gamp rag kavoes an Ysraelysi avel kethyon. Ha soudoryon dhiworth Syria ha pow an Filistysi a junyas gansa.\n42Lemmyn Yudas ha'y vreder a welas drogow dhe ynkressya ha'n soudoryon dhe gampya yn aga oryon. I a wodhya ynwedh an pyth re bia gorhemmynnys gans an myghtern rag kowldhistruyans an bobel. 43Mes yn-medhons an eyl dh'y gila, ‘Ewnyn ni diswrians agan pobel, hag omladh a-barth agan pobel ha'n sentri.’ 44An gemmynieth a veu kuntellys war-barth dhe ombareusi rag batel, ha dhe bysi tregeredh ha truedh.\n45Anannedhys o Yerusalem avel gwylvos;\nnyns e onan vytholl a'y fleghes naneyl dhe-ves nag a-ji,\ntrettys yn-dann droes o an sentri,\nhag yth esa mebyon an estrenyon y'n tour;\nannedh o rag an Jentilys.\nJoy o kemmerys dhiworth Yakob;\nAn bib ha'n sowtri a fyllis.\n46Ytho i a omguntellas ha mos dhe Mispa, a-dal Yerusalem, drefenn bos dhe Ysrael seulabrys tyller rag pysi yn Mispa. 47I a benysas y'n jydh na, hag a wiskas saghlenn hag a skattras lusu war aga fenn, hag a skwardyas aga dillas. 48Hag i a igoras lyver an lagha rag govynn kevarwoedhyans, par dell o us an Jentilys govynn orth imajys aga duwow. 49Dres henna i a dhros dillas oferyaseth ha'n kynsa froeth ha'n degedhow, hag i a dhros an Nazirysi re worfennsa aga dydhyow; 50hag i a grias yn ughel dhe Nev ow leverel,\n‘Pandr'a wren gans an re ma?\nPle hwren ni aga doen?\n51Trettys yw dha sentri dhe'n dor ha disakrys,\nha'th oferysi a gyn yn uvelder\n52Hag otta, an Jentilys yw omguntellys er agan pynn rag agan distrui;\nty a woer an pyth a dewlons orthyn.\n53Fatell yllyn ni sevel orta,\nmar ny'gan gweresydh?’\n54Ena i a sonas an hirgern ha garma gans garm ughel. 55Wosa hemma Yudas a apoyntyas ledyoryon an bobel, soedhogyon war vilyow ha kansow ha hanter kansow ha degow. 56Hag y leveris dhe'n re esa ow trehevel chiow, po a veu ambosys dhe dhemmedhi, po yth esens ow plansa gwinlannow, po yth ens ownek, may tehwellens peub dh'y dre, herwydh an lagha. 57Ena an lu a gerdhas dhe-ves ha kampya a'n dhyghowbarth dhe Emmaus.\n58Ena Yudas a leveris, ‘Omwrogysewgh ha bedhewgh hardh. Bedhewgh parys myttin a-varr rag batalyas orth an Jentilys re omguntellas er agan pynn rag agan distrui ni ha'gan sentri. 59Gwell yw dhyn merwel yn batel ages gweles anfeus agan kenedhel ha'gan sentri. 60Mes dell vo y vodh yn nev, yndella y hwra ev.’


Hyns-horn Lyskerrys ha Karadon - Wikipedia\nHyns-horn Lyskerrys ha Karadon\nMappa a'n hyns-horn yn 1884.\nHyns-horn moon yn Kernow o an Hyns-horn Lyskerrys ha Karn (Sowsnek: Liskeard and Caradon Railway) a veu ygerys yn 1844. Byldyes veu rag karya kober, sten ha growan dhyworth aga devedhyansow war Vre Garn dhe Dhowr an Woon rag treusworhelas dhe'n porth yn Logh ha gorhelas arvor. Yn kensa an Dowrgleudh Kesunyans Lyskerrys ha Logh veu devnydhyes rag an treusworhelas ha diwettha an Hyns-horn Lyskerrys ha Logh.\nPur sewen o an Hyns-horn Lyskerrys ha Karn ha'n devynnans moon ow floryshya, mes ev a gregas war an traffik na. Pan dheklinyas an balyow ha'n mengleudhyow, an hyns-horn a dheklinyas keffrys. Wos'tiwedh an hyns-horn a dhifygyas yn arghansek. Yn 1909 prenys veu an linen gans Hyns-horn an West Bras, mes niverys veu y dhydhyow hag ev a dhegeas yn kowal yn 1917. Kledhrennow ha traow an hyns-horn veu removyes rag skoodhya Kensa Bell an Bys.\n1 An hyns-horn hedhyw\nAn hyns-horn hedhyw[golegi | pennfenten]\nMeur a'n hyns-horn re dreusvewas bys y'n jydh hedhyw y'n furv a weliow kledhren, ponsow koth ha magoryow.\nPons koth dhe Wonamena, ogas ha Neyth an Vran.\nAn gweli kledhren dhe Dhowr an Woon veu distruys gans byldyans an fordh A38, mes meur a weli kledhren an hyns-horn a yll bos gwelys dhe Velinyow Logh, Tremab, Sen Kler, Darit, Menyon, Karn Margh hag yntredha. Hyns-kerdhes da yw an hyns-horn koth war Vre Garn ha Goon Brenn. Yma lower a hunyoryon goth a-hys an hyns; meur anedha yw gwrys a rowan, mes yma nebes gwrys a goos orth Mengleudh an Geuswask. Yma nebes kledhrennow koth y'n tregh dhe Vengleudh an Geuswask keffrys.\nKledhrennow koth dhe Vengleudh an Geuswask.\nTri phons re dreusvewas a-hys an hyns-horn ynwedh: onan dhe Wood Hill, ogas ha Dowr an Woon; onan dhe Drevargh hag onan dhe Wonamena. Ny yllir kerdhes war an ponsow-ma awos diantel po war dir privedh yns; yma lowarth war an pons dhe Drevargh. Yth esa pons dhe Venyon ynwedh, mes destruys veu yn Nessa Bell an Bys avel rann a braktis dyski. Y hyllir gweles unn pons dres an hyns-horn, Pons Tresten (Stanton Bridge) ogas ha Neyth an Vran yn tregh koth.\nYma krowji gwara koth yn Sen Kler usi rann a ji y'n jydh hedhyw, mes pub chi po byldyans aral re beu distruys.\nYetys unn dreusva re dreusvewas yntra Sen Kler ha Dowr an Woon, gweladow yns y'n ke ryb tenewan an vownder.\nLokomotyvyow[golegi | pennfenten]\nLokomotyv 0-4-0DD o Liskeard (Lyskerrys). Martesen veu an jynn gwrys gans an Bury Locomotive Company, ha martesen avel lokomotyv gans tender. Hibrenys veu dhyworth James Murphy a Gasnowydh yn Kembra Soth yn 1860 ha wosa henna prenys veu an jynn. Gwerthys delergh dhe James Murphy veu yn 1866.\n0-6-0DD o Caradon (Bre Garn) esa byldyes yn 1862 gans Gilkes Wilson and Company, niver hwel 138. Yth esa hirgrennow a-ves 13" x 24" ha rosow-lewya 4' 0" dhodho. Yth esa'n galter gemmyn gans kist-dan ynter an nessa ha tressa aksels. Skrappyes veu hi a-dro dhe 1907.\n0-6-0DD aral o Cheesewring (Keuswask) a veu delyvrys nowyth yn 1865 (herwydh Mitchell and Smith "byldyes veu yn 1864 rag an HLK") keffrys gans Gilkes Wilson and Company, niver hwel 195. Avel Caradon yth esa hirgrennow a-ves 13" x 24" ha rosow-lewya 4' 0" dhodho, mes dihaval dhe Caradon yth esa "kalter hir" dhodho gans an gist-dan wosa'n tressa aksel. Dasvyldyes veu yn Swindon yn 1907 hag ev a wrug mos ha bos niver 1311 HWB. Skrappyes veu an jynn yn 1919. Nyns esa flanjys war an rosow kresek.\n0-6-0DD kalter hir aral o Kilmar (Karn Margh). Y feu ev delyvrys yn 1869 gans Hopkins, Gilkes and Company, niver hwel 264. Haval dhe Cheesewring o ev saw gans berra tank dowr ha fityansow chanjyes dhe'n galter. 4' 0" o an rosow-lewya ha hirgrennow po 12" x 24" po 14" x 24" (13" x 14" herwydh Messenger). Ev a wrug mos ha bos niver HWB 1313 (1312 herwydh Mitchell ha Smith) ha skrappyes veu yn 1914.\n0-6-0DD o Looe (Logh) a veu byldyes yn 1901 gans Robert Stephenson and Company, niver hwel 3050. Yth esa hirgrennow a-ves 16" x 20" ha rosow lewya 3' 3" po 3' 6" dhodho. Re boos o ev gans kresen gravedh ughel ha rosven berr - ow kisya an kledhrennow hag ow kawsya digledhrennansow. Gwerthys veu ev yn 1902 dhe Hyns-horn Kayow Loundres hag Eynda Est (wosa henna rann Awtorita an Porth Loundres), ow mos ha bos APL niver 11. Skrappyes veu yn mis Kevardhu 1950.\nJynn hirgrennow a-bervedh 2-4-0 o Lady Margaret a veu gwrys yn 1902 po 1904 gans Andrew Barclay and Company. Mynsow o: hirgrennow 14½" x 22"; rosow-lewya 4' 0"; rosow ledya 2' 7½". Ev a wrug mos ha bos niver 1308 HWB ha skrappyes veu a-dro dhe 1948.\nHirbrenys veu jynn Peckett 0-6-0SDD yn 1885 - 1886, niver hwel 444; yth esa hirgrennow 14" x 20" ha rosow-lewya 3' 6½" dhodho.\n↑ Vic Mitchell and Keith Smith, Branch Lines to Looe, 1998, Middleton Press, Midhurst, ISBN 1 901706 22 2\nDiwettha golegyans an folen ma a veu an 21 Kevardhu 2021, dhe 08:29.


Gorseth Kernow: Newodhow Kens 2007\nNowodhow Kens 2007\nDeryvadow adhyworth Bagas Ad-Hoc 19/12/2007\nUn Form/Furf Scryfys rak Gernewek\nBagas Rag an Termyn formyes dhe wonys gans an Brusyas adro Vurf Squyr a Gernewek re omguntelas a-noweth dhe'n 13ves ha 14ves mys Kevardhu.\nDa yu genen deryvas yma assentyans yntra'n cannasow bagasow an tavas Kernewek ha scryvow composter dhe worfen a'n guntellyans war'n laghys rag furf squyr a Gernewek.\nManylyon a vyth dhe'n gwyasva MAGA.\nLowender Kernewek CKB mys Kevardhu 2007\nYth esa try Barth a vry specyly dhe CKB Lowender synsys dhe Gadina, Gorenys Yorke, Soth Australy.\nBarth Richard Hancock - Tasek Lowender Kernewek , ha Lilian James, Barth an Yeth Kernewek ha kensa penrewler a'n Gowethas Gernewek dhe Soth Australy, Scoren an Gorenys Yorke gans Mer a'n Arvow Cober ha'n Penrewler Lowender Kernewek, Barth Paul Thomas.\nScuesen a try Barth owth obery dywysyk whath rag an gordhyans a Gernow.\nKescusulyans An Orseth 2007\nSynsys a ve Kescusulyans an Orseth De Sadorn an 13ves Mys Hedra dhe Borth Ya.\nAn desten o Bewnans hag Ober Mordon, rak solempnyta lyver noweth dyllys abarth an Orseth. An jeth a dhallathas gans deu areth gans Derek Williams ha Peter Thomas adro dhe'n Guntelles Keltek a 1926, ha Spyrysegyeth Mordon.\nWosa henna, yth esa pymp lennans a'y ober gans Peter Thomas, Mick Paynter, Roy Phillips, Ann Trevenen Jenkin, and Tamsin Donaldson (Myrghwyn Mordon).\nYn dohajeth deu vagas a vysytyas Gwythty Porth Ya ha Cofscryfva BorthYa yn torn. Godhon mur ras dhe buponen a weresas.\nWeryson Holyer an Gof 2008\nYma galow profyansow rag Weryson bledhennek an Orseth ma ha comprehendys ynno seyth kensa ran, ha deu weryson brassa dres oll rag dyllans mur y roweth dhe Gernow po themys Kernewek dres an vledhen 2007 yn unyk.\nRag manylyon lun :\nAnn Trevenen Jenkin, pell 01736 850332 po e-bost.\nGorseth dhe Bensans\nDeth braf ha segh, cowethyans bryntyn ha para gwerysoryon a'n randyr oll a weresy dhe barusy an Orseth 2007 prevyans marthys.\nAn processyon y'n dohajeth, ledys gans menestrouthy Golowan a sewya hensas, a ve tacklys gans lyes baner du hag owrek.\nHel Sen Jowan lun a gemeras plesour dre'n try hur, gwary yn Kernewek gans fleghes adhyworth Scol Sen Eler, ha gol skyans genesyk.\nRag an areth gans an Barth Mur clykkya omma, ha scuesennow clykkya omma mar plek\nKesstryvyansow 2008 ow mos yn-rak\nYma ow pesya yn ur ma kesstryvyansow an Orseth Kernow 2008. Yma classow rak tus a os ha fleghes yn bardhonyeth,yeth plen, studhyansow Kernewek, ylow (yn Sawsnek po Kernewek) creft ha skesenyeth.\nY hyllyr cafos manylyon lun ha rewlys rak entra war an wyasva ma. An dethyow degea yu 31ans a vys Merth ha'n pewasow a vyth res gans an Barth Mur dhe'n Orseth ygor dhe Looe war an kensa de Sadorn yn mys Gwyngala 2008.\nRak manylyon lun clykkya omma tus a os, ha clykkya omma rak tus yowynk.\nDres Esethvos Kernow dhe Bensans hevleny, y fu lonch an lyver noweth 'Setting Cornwall on its Feet' - lyver a-dro dhe'n ober gwres gans an Barth Mur kens, Robert Morton Nance -(Mordon).\nAn lonch a vu gwres gans Barth Douglas Williams (Lef ha Pluven) De'Yow an 29ns. a vys Est y'n Lyverjy Morrab. An lyver yu cuntellyans a assays gans auctoryon dyffrans, pub ow teryvas yn unyk a-dro dhe'n tremynnow dyvers an ober a wrug an den-ma a vry rag Kernow.\nAn lyver a vu dyllys gans Francis Boutle Publishers hag a'n jeves prys a £12.50.\nEsethvos Kenedhlek Kembry, Mold, Sir Fflint, synsys an 5es bys yn 12ves Mys Est, o mar lywus ha bysy del yu usyes.\nCannasow an pymp bro geltek a ve gelwys dhe’n Esethvos Kenedhlek Kembry an 5es bys yn an 9ves Mys Est. Yth esa ena, abarth Gorseth Kernow, Gwenenen, Vanessa Beeman, Mentenor an Ertach, Barbara Shaw, ha Kaswydh, Keith Shaw.\nAn gewer o cuf De lun, pan ve degemerys an Vyrth Noweth orth Solempnyta an Orseth yn-mes dh’n Vaen. Dewetha y’n jeth, Tudur Dylan Jones a ve Curunys yn mysk mur a ceremony ha muvyans. Dhe 20.30 yn nos, Davydd Iwan, Penrewler Plaid Cymru mes canor ha scryfor-can magata, a ros kescan splan, del wruk Cur an Esethvos De Merth.\nWosteweth, De Mergher, ny a dhustunyas ryans Medal an Yeth Plen, gwaynys gans benen yowynk, hag yn gorthewer, oll an Ostysy Geltek a omguntellas gans Tus a-vry an Orseth rak kynyaf ha farwels.\nByrth Noweth 2007\nRag rol Byrth noweth dhe'n Orseth Bensans clykkya omma mar plek\nGorseth Kernow 2007\nDe Sadorn 1a mys Gwyngala 2007.\nPark Penlee dhe Bensans\nRag manylyon pella clykkya omma mar plek.\nPewasow Consel an Orseth 2007\nY hyllyr gweles an Pewasow Consel an Orseth Kernow dre glykkya omma.\nGoursez Breizh 2007\nHevlyny yth esa dheu gannas danvonys diworth Gorseth Kernow dhe’n Orseth yn Breten Vyghan, Cannas Barth Mur, Skogynn Pryv(Mick Paynter) ha Banoriethor(Phil Rendle).\nY tal dhyn notya h’an kufder ha’n helder an vyrth ena dhe vos hep par vyth oll.\nWar jeth an Orseth an gewer splann o hag yth eson ny yn hwyr yn dan an howl lagas an jeth.\nKyns bos ena Gwenc’hlan, an Drewyth Mur, esedhys yn y le, y Gannas, Per Vari Kerloc’h a lywyas an Solemptnya . Y’n vledhen ma dyw rann an gledha terrys o junyes gans Phil Rendle (Kernow) hag Edith Guenguino(BretenVyghan) ha dascorrys dhe Vererid Hopwood (Kembra).\nWosa areth adhya’n Gembroges Mererid Hopwood y whrug Mick Paynter areth cot rak Kernow.\nYn meth ef y vos lowen ow ton bolonjeth da adhya Gwenenen ha Consel an Orseth Kernow.\nLowen ynweth an Gannasow ow pos yn le ma gans aga henderow ha Bretonek ha Kembrek war’n jeth splann na. BREIZ DA VIRVIKEN.\nYn medh Cannas Drewyth Mur dhynny "Kernow Bys Vyken."\nYth esa dyw vardhes noweth dhegemerys y’gan mysk gans Gwenc’hlan ages Drewyth Mur. Wosa cana Bro Goz ma zadou an vyrth a wruk eva dhiworth korn meth (py chuchenn) ha gorfenys yu an Orseth.\nGwarnyans Dhe Aberfal\nYth esa nessa Solempnyta Gwarnyans dhe Aberfal de Yow 26ans mys Gortheren 2007. Hem a wruk kenwharfos gans an seythen Cuntelles Keltek, pan esa cannasow adhyworth Alba, Breiz, Cymru, Eire, Kernow ha Mannin ow waytya wharfosow wonysegeth dhe Dremogh Penryn. Drefen bos glaw an Gwarnyans a wharfe dhe'n Wythty Morek. Yth esa adro 60 barth ena.\nY hyllyr gweles video ber an Gwarnyans dre glykkya omma.\nAn Orseth A Dheryf Gwaynyoryon Kesstryvyansow rak 2007\nY hyllyr gweles sewyansow rak an classow Tevysogyon ha Fleghes dre glykkya war an kevren a sew, gwaynyoryon 2007.\nAvonsyans gans an Yeth Kernewek\nDeryvadow gans Jory Ansell / Caradok a ve res dhe Guntellyans an Orseth dhe Hel an Conteth, Truru de Sadorn 2a mys Metheven 2007. Dasscryf an deryvadow deuyethek, del ve profyes, y hyllyr y redya dre glykkya omma.\nPysadow Crystyon ha Redyans\nKeith Syed / Gwyk Los, Barth Mur Vanessa Beeman / Gwenenen,\nha'n Rev Brian Coombes / Cummow dhe'n morans an lyver noweth.\nYma pryntyans noweth an Lenlyver Ber, lyver redyans ha pysadow rak lyes treveth dres an vledhen, a ve usyes rag an kensa prys dhe servys Sen Petrok wosa an Orseth Degeas de Sadorn 2a mys Metheven. An kensa pryntyans re be efanys dhe synsy yn mysk an re erel, an degolyow Sen Jowan Baptyst ha Sen German. An Ober re be gwres gans Keith Seyd (Barth Gwyg Los) gans an kesoberyans Bagas Cusul an Epscop Truru h'a dhellos gans Kesva an Taves Kernewek. Yma raglavar gans an Epscop Truru del wruk an Epscop esa kens yn 1978.\nYma lyver yn KK ha CD yn KU dhe gafos ynweth.\nMap Kernow, an 8.5m / 25 tros hes ymach den bal Kernewek dhe Gapunda, Soth Australya a ve dasbrofyes de Sul 3a mys Metheven 2007.\nYth esa naw Barth Soth Australya an Orseth Kernow dhe'n wharfos hag adro 25 esel C.A.S.A. Canow a ve kenys dhe'n solempnyta gans Bagas Canoryon Soth Australya an Cowethas Gernewek, dynargh adhyworth an Mer a Consel an Randyr Light, arethow gans brasyon a bup sort ha pysadow dasbrofyans a res gans Chaplen usy ow tos C.A.S.A. Rev. Matt Curnow.\nMessach keslowena ha scodhyans dyworth an Caderyor Consel Conteth an Gernow a ve redyes yn Sawsnek h'a drelyas dhe Gernewek gans Bardhes Lilian James a Moonta. Antemys ha canow o kenys, Ke yn rak Australya dek, Trelawny, Hayl dh'agan Mamvro hag Yma Tyr yn Kernewek.\nBarth Mur a Guntell Kernewek Australyan\nGwenenen a dheth Australya yn avar mys Me 2007. Onen an kensa le hy eth dhe weles o Bendigo.\ncleth dhe dhygow: George Ellis (Map Bendygo) Lewyth Cowethas Gernewek Bendigo ha Randyr. Peter Mundy cannas Cytys Whor (Yma Bendigo gevellys gans Pensans). Robert Beeman. Cr. Julie Rivendell, Mer Cyty an Greater Bendigo. Vanessa Beeman (Gwenenen) (Barth Mur). Libby Luke ha Tom Luke (Colon hag Enef yn Bendygo) ysyly Cowethas an Gernewek Bendigo hag ynweth Cowethas an Gernewek Vyctorya arak trybut Bendigo dhe'n dus bal Kernewek.\nBarth Mur Gwenenen eth dhe Gernewek Lowender an brassa gol Kernewek y'n nor.\nYma moy scuesennow dyworth Australya. Clykkya omma mar plek\nGwarnyans An Orseth\nGwarnyans an Orseth dhe Bensans a wharfe ha'n gewer splan gans cuntellyans da a Vyrth. Yma y'n skesen an Mer Pensans, h'an Barth Mur ha Marshal an Orseth.\nY hyllyr gweles video ber an solempnyta der glykkya omma.\nRak manylion pella www.penzance2007.btik.com\nSoweth, Phoebe Procter, kens bardhes,Morwennol, Gorseth Kernow, a verwys a-dhewedhes, 97 hy bloth. Myrgh Mordon o hy, ha kernewegores, a scryfa bardhonyeth hag a seny an crowd yn ta.\nDeth Sen Pyran 2007\nProcessyon Sen Pyran dhe Bensans. Yma Barth Mur Gwenenen orth y\nhembronk gans Barth Howard Curnow a dhyghow dhedhy hag\nAndrew George ES a gleth dhedhy.\nDrefen bos lyes wharfos adro dhe jeth Sen Pyran (5a mys Merth) ny yllyr deryvas puptra. Agan Barth Mur 'attendyas an processyon Pensans ha dons fleghes de Gwener 2a hag 'ygoras an fer Troon de Sadorn.\nDe Sul hy a junnyas an kerth adrus Trethow Peran hag eth dhe'n kynyow dhe Dowan Blystra. De Lun dhe 10.30 Gwenenen a junnyas an kerth dre Vosvenegh, ha 1 w.h. an kerth dre Druro.\nYth esa dysquedhyans henwys Myr orth Roweth Gernewek\ndres oll an bys a wharfe dhe Lyverva Studhyans Kernewek,\nResruth a 5es dhe 31ans mys Merth 2007\nYth esa an dhysquedhyans rak vystya yn Resruth, ha'y 'attendyas an servys Prys Sen Peran dhe Beran ar Wodhel oghas dhe Fenten Beran.\nHurlya dhe Sen Colom de Sadorn 3a mys Merth.\nYma neponen ogas parys a gemer an bel arghans.


1s² 2s² 2p¹, [He] 2s² 2p¹\nelven bagas 13, period 2\nElven gymyk yw boron, niver 5 y'n Vosen Beriodek. Y furvell gymyk yw B. An hanow a dheu dhyworth an ger Arabek buraq, ow styrya boraks. Syr Humphrey Davy a dhevisyas an hanow, ow kesunya an geryow Sowsnek borax ha carbon.\nElven essensek dhe blansow yw boron. Plansow gans palster a voron yw frooth, yn arbennek avalow, ha losow kegin (broklo ha kowl). Re a voron a wra kawsya klavder (dres 5g), ha 20g yw dogen marwel. Yn despit dhe hemma, usys yw boron avel medhegneth leel y'n kesstoffow boraks (Na2B4O5(OH)4.8H2O) ha trenken borik (H3BO3).\nY'n jydh hedhyw godhonydhyon a wra hwithrans dhe usya kesstoffow boron avel dyghtyans rag hwedhow ympynnyans.\nAn unnik pennfenten a voraks y'n dedhyow koth o Tibet. Chaucer a gampollas boron avel boracic y'n 'Canterbury Tales'. Usys o y'n termyn na avel medhegneth kroghen. Yn 1808 y'n kettermyn, Louis-Joseph Gay-Lussac ha Louis-Jacques Thenard yn Paris, ha Syr Humphrey Davy yn Loundres a gavas boron dhyworth borat orth y dommhe gans alkan potassiom.\nYma'n pennfenten moyha a gesstoffow boron yn Death Valley yn Kaliforni. An askorrans ollvysel pub bledhen yw 2 vilvil tunnas. Posek yw boron yn diwysyans dhe wul boridow alkan. Usys yns dhe wul lownyow turbyn ha jynnow fusenow. Keworrys dhe weder yw borik oksid dhe askorra pyrex a fybrow gweder. Usys yw trenken borik avel ladher treghviles. Yn dasoberoryon nuklerek usys yw boron dhe lettya dasoberyans chayn. Keworrys yw borat dhe wul godeyl.\nPoos atomek boron yw 10.81, ha'y boynt teudhi yw 2300°C, ha'n poynt bryjyon 3658°C. Elven anfetelek yw boron. Y hwer yn lies furv, an moyha kemmyn yw polter tewl.\nDevnydh marthys yw boron nitrid, hevelep yn krevder ha splander dhe adamant. Usys avel devnydh eskravus yn diwysyans. Keworrys yw ynwedh dhe dremmliwyow kepar ha polter bejeth. Y'n keth fordh yma dhe boron karbid kaletter hevelep dhe adamant.\nTrenken borik, ladher treghviles\nBoron a lesk gans flamm gwer\nDiwettha golegyans an folen ma a veu an 26 Me 2022, dhe 13:58.


Richard Dean Anderson, a wari General Jack O'Neill y’n kevres\nTowlen bellwolok fugieth skiansek yw 'Stargate SG-1'. Gwrys veu gans Jonathan Glassner ha Brad Wright, yn unn sterenna Richard Dean Anderson, Michael Shanks, Amanda Tapping, Christopher Judge, Don S. Davis, Corin Nemec, Ben Browder, Beau Bridges ha Claudia Black. Gwrys veu yn Kanada ha'n Statys Unys. Yma 214 a dowlennow y'n kevres ha 2 fylm rag pellwolok. Aga hirder yw 42 mynysen (63 mynysen traweythyow).\nEv a hwer wosa an fylm Stargate. An dowlen a dhallathas war an 27ves a Vis Gortheren, 1997 war ganel pellwolok Showtime, ynter 1997-2002, hag ena war an ganel bellwolok Sci Fi, ynter 2002-2007. Hirder an kynsa towlen, "Children of the Gods" o diw eur. An dowlen dhiwettha o "Unending" war an 13ves a Vis Meurth, 2007.\nAn dowlen a lever a-dro dhe oberyans kevrinek kasorek henwys an ‘Stargate Program’ (Towlen Sterborth). Pennplas an dowlen yw yn-dann Menydh Cheyenne, yn Colorado, Statys Unys, henwys Stargate Command (po’n SGC). An dowlen a sew unn bagas, henwys SG-1. Eseli an bagas yw Colonel Jack O'Neill (Richard Dean Anderson), Dr. Daniel Jackson (Michael Shanks), Major Samantha Carter (Amanda Tapping), ha Teal'c (Christopher Judge).\nDiwettha golegyans an folen ma a veu an 17 Me 2021, dhe 14:44.